text:
Tala 45: Sopo‘ia le Vaitafe o Ioritana
VAAI! ua sopo‘iaina e Isaraelu le Vaitafe o Ioritana! Ae o fea o iai le suāvai? Auā o le tele o timuga e maligi i lenā vaitaimi o le tausaga, sa tumu le vaitafe i ni nai minute lava ua mavae atu. Ae ua mātūtū nei! Ma ua ui atu Isaraelu i le eleele mātūtū e pei ona iai i le Sami Ulaula! O fea ua alu uma i ai le vai? Se‘i o tatou vaai.
Ina ua oo mai le taimi e sopo‘ia ai e Isaraelu le Vaitafe o Ioritana, ona tulei atu lea o Ieova iā Iosua e fai atu i tagata: ‘E tatau ona aveina e le au ositaulaga le atolaau o le feagaiga ma muamua atu iā i tatou. A papa‘i atu loa o latou vae i vai o le vaitafe, o le a lē toe tafe loa le vai.’
Ona amoina loa lea e le au ositaulaga le atolaau o le feagaiga, ma muamua atu i luma. Ina ua oo atu i le Ioritana, sa ō atu loa le au ositaulaga ma laasia le vai. O loo tafe malosi nei toe loloto. Ae ina ua papa‘i atu o latou vae i le vai, sa amata loa ona le toe tafe! O se vavega! Ua faato‘a e Ieova suāvai i le mea na tafe mai ai. Ma e le‘i umi lava ae lē toe iai loa ni vai i le vaitafe!
Ua ō atu i le ogatotonu o le vaitafe mātūtū le au ositaulaga o loo tauaveina le atolaau o le feagaiga. A o tutū i latou i ina, sa savavali atu uma lava Isaraelu i le isi itu o le Vaitafe o Ioritana i le eleele mātūtū.
Ina ua ō uma atu tagata i le isi itu, ona tulei atu lea o Ieova iā Iosua e fai atu i tamāloloa e toa 12 malolosi: ‘Ia ō atu i le vaitafe i le mea o tutū ai le au ositaulaga ma le atolaau o le feagaiga. Ia aumai ni maa e 12, ma fatufatu i le mea o le a outou api ai nanei. Ma, i le lumana‘i, pe a fesili atu a outou fanau po o le a le uiga o na maa, ona outou tali atu lea i ai sa pē le vai ina ua sopo‘ia e le atolaau a Ieova le Ioritana. E faamanatu ai lenei vavega!’ Sa faaputu fo‘i e Iosua maa e 12 i le mea lea sa tutū ai ositaulaga i le alitivai.
Mulimuli ane, ona faapea atu lea o Iosua i le au ositaulaga o loo tauaveina le atolaau o le feagaiga: ‘Ō mai loa i luga.’ Ina ua latou faia, sa toe tafe loa le vai.
Iosua 3:1-17; 4:1-18.
Fesili
- O le ā le vavega na faia e Ieova ina ia mafai ona sopo‘ia e tagata Isaraelu le vaitafe o Ioritana?
- O le ā le gaoioiga o le faatuatua na tatau ona faia e tagata Isaraelu ina ia sopo‘ia ai le vaitafe o Ioritana?
- Aiseā na tulei atu ai Ieova iā Iosua e aumai ni maa tetele e 12 mai le alitivai?
- O le ā na tupu ina ua savavali ese atu ositaulaga nai le vaitafe o Ioritana?
Fesili faaopoopo
- Faitau le Iosua 3:1-17.
E pei ona faaalia i lenei tala, o le ā e mana‘omia ona tatou faia ina ia maua ai le fesoasoani ma le faamanuiaga a Ieova? (Iosua 3:13, 15; Faata. 3:5; Iako. 2:22, 26)
O le ā le tulaga o le vaitafe o Ioritana i le taimi na sopo‘ia ai e tagata Isaraelu e ō atu i le Nuu Folafolaina, ma na faapefea ona viia ai le suafa o Ieova? (Iosua 3:15; 4:18; Sala. 66:5-7)
- Faitau le Iosua 4:1-18.
O le ā le fuafuaga na ala ai ona aumai maa e 12 mai le vaitafe o Ioritana ma faaputu i Kilikala? (Iosua 4:4-7)


c: text/html

text:
VAEGA 7
Folafolaga a le Malo
—Faia ia Fou Mea Uma
A O E tauina mai se apu, ua e sosogiina lona manogi manaia a o e tuuina i totonu o se ato. Ua umi ona e galue, ae o loo e lagona lava le malosi ma manaʻo e faaauau pea. I le isi itu o le faatoʻaga, o loo galue ai lou tinā ma talatalanoa fiafia ma isi ou tauaiga ma uō. Ua foliga talavou o ia, e pei lava ua e toe vaai i ai i le taimi a o e laʻitiiti. E faigatā ona e talitonu i le taimi na faasolo ai ina matua o ia i le faiga tuai o mea, lea ua mavae atu. Sa e vaai iā te ia i le taimi na maʻi tigāina ai, aemaise le taimi mulimuli sa e uuina ai lona lima ina ua tali oti, ma na e matuā tagi lotulotu i autafa o lona tuugamau. Peitaʻi, o lea ua e toe vaai atu iā te ia faapea le toʻatele o isi ua toetutū mai, ma toe ola mālōlōina.
Ua tatou iloa o le a oo moni mai lenā aso, auā e taunuu moni folafolaga uma a le Atua. O le a iloiloina i lenei mataupu auala o le a faataunuuina ai nisi o folafolaga a le Malo, a o leʻi oo i le taua o Amaketo. O le a iloiloina ai foʻi nisi o folafolaga mataʻina a le Malo o le a faataunuuina mulimuli ane ai. Maʻeu lo tatou fiafia i le vaai atu i le taimi o le a pulea ai e le Malo o le Atua le lalolagi atoa, ma faia ia fou mea uma!
I LENEI VAEGA
MATAUPU 21
Aveesea e le Malo o le Atua Ona Fili
E mafai ona e sauniuni i le taimi lenei auā le taua iā Amaketo.
MATAUPU 22
Ua Faataunuu e le Malo le Finagalo o le Atua i le Lalolagi
E faapefea ona e mautinoa o le a taunuu moni folafolaga a Ieova?

robotstxt: allowed

filter: keep


text:
Tala 105: Faatalitali i Ierusalema
O TAGATA o loo i ina o soo o Iesu. Ua usiusita‘i iā te ia ma latou nonofo i Ierusalema. Ma a o latou faatalitali, na faatumulia ai le fale atoa i se leotele. E pei o se matagi agi malosi. Ma na amata ai ona aliali mai ni laulaufaiva afi i luga a‘e o ulu o soo ta‘itasi uma lava. Pe e mafai ona e iloaina le afi i luga o i latou uma ta‘ito‘atasi? O le a le uiga o lenā mea?
O se vavega! Ua toe fo‘i Iesu i le lagi e faatasi ma lona Tamā, ma ua ia liligiina ifo le agaga paia o le Atua i ona soo. Pe e te iloa le mea ua faia e le agaga paia iā i latou? Ua amata ona latou tautatala i gagana eseese.
E to‘atele tagata i Ierusalema na latou faalogo i le leo e pei o se matagi malosi ma latou o mai ai e vaai po o le a le mea ua tupu. O isi tagata mai isi atunuu na latou ō atu i ina i le tausamiga a Isaraelu o le Penetekoso. O se vaaiga na ofo ai nei mālō! Ua latou faalogo i le au soo ua tautatala mai i a latou gagana i mea uiga ese ua faia e le Atua.
‘O tagata uma nei e mai Kalilaia,’ o le tala lea a tagata asiasi. ‘E faapefea ona mafai ona latou tautatala i nei gagana eseese a atunuu matou te ō mai ai?’
Ua tula‘i nei Peteru ma faamatala atu iā i latou. Ua leotele ma ta‘u atu i tagata pe na faapefea ona fasiotia Iesu ma na toe faatūina mai o ia e Ieova. ‘Ma ua iai nei Iesu i le itu taumatau o le Atua i le lagi,’ o upu ia a Peteru. ‘Ma na ia liligi ifo le agaga paia na folafolaina mai. O le pogai lenā ua tou vaai ma faalogo ai i nei vavega.’
Ina ua ta‘ua e Peteru nei mea, o le to‘atele o tagata ua faanoanoa i mea na faia iā Iesu. ‘O le ā se mea matou te faia?’ o la latou fesili lea. Ona fai atu lea o Peteru: ‘E tatau ona suia nei tou olaga ma papatisoina ma avea ma soo o Iesu.’ I lea aso na papatiso ai e tusa ma le 3,000 soo o Iesu.
Galuega 2:1-47.
Fesili
- E pei ona faaalia i le ata, o le ā na tupu i soo o Iesu na faatalitali i Ierusalema?
- O le ā se vaaiga na ofo ai mālō na asiasi atu i Ierusalema?
- O le ā na faamatala atu e Peteru i tagata?
- O ā faalogona o tagata ina ua uma ona latou faalogologo iā Peteru, ma o le ā na ia fai atu iā i latou e fai?
- E toa fia tagata na papatiso i le Penetekoso e 33 T.A.?
Fesili faaopoopo
- Faitau le Galuega 2:1-47.
Na faapefea ona faaalia e upu a Peteru i le Galuega 2:23, 36, e tuua‘ia le nuu atoa o Iuta i le maliu o Iesu? (1 Tesa. 2:14, 15)
Na faapefea ona faia e Peteru se faata‘ita‘iga lelei i le faaaogāina lelei o le Tusi Paia? (Galu. 2:16, 17, 29, 31, 36, 39; Kolo. 4:6)
Na faapefea ona faaaogā e Peteru le ulua‘i “ki o le malo o le lagi” lea na folafola atu e Iesu e avatu iā te ia? (Galu. 2:14, 22-24, 37, 38; Mata. 16:19)
Faitau Atili
Ua Vāai le Faitau Selau iā Iesu a o Leʻi Oo i le Penetekoso
Talu mai le taimi na toetū aʻe ai Iesu ma le taimi na afio aʻe ai o ia i le lagi, sa tele taimi na ia faamamafa atu ai i ona soo le mea o le a latou mauaina, ma le auala e tatau ona latou faaaogāina ai.


text:
FAAOPOOPOGA
Faʻalo i le Fuʻa, o le Palota, ma Galuega e Sui ai Tiute Faavaegāʻau
Faʻalo i le Fuʻa. E talitonu Molimau a Ieova, o le faʻalo i le fuʻa ma le usuina o le vii o le fuʻa, o se gaoioiga faalotu e viiviia ai le atunuu po o ona taʻitaʻi mo le faaolataga, ae lē o le Atua. (Isaia 43:11; 1 Korinito 10:14; 1 Ioane 5:21) O se tasi o na taʻitaʻi o le tupu o Papelonia anamua o Nepukanesa. Ina ia faaofo tagata i lona mamalu ma lona mapolotu, na faatūina ai e lenei pule malosi se faatusa maualuga, ma faatonuina ona tagata e ifo i ai a o tāina se pese, e pei o le vii o le fuʻa. Peitaʻi, e leʻi ifo ni talavou Eperu e toʻatolu o Sataraka, Mesako ma Apeteniko i lenā tupua e ui e faasala i le oti.
Na tusi Carlton Hayes, o se alii poto i talafaasolopito: “O le fuʻa, o le faailoga sili lea o le lotonuu, ma o le mea autū lenā ua tapuaʻi i ai tagata [i o tatou aso.] E tō pulou o tagata a o pasi ane le fuʻa; e tusia e fatusolo a latou solo e viiviia ai le fuʻa, ma e faia ai foʻi pesega a tamaiti.” Na taʻua foʻi e lenā alii, e iai “aso paia” o faiga faalotonuu, e pei o Aso o le Sisigā Fuʻa, ma e iai foʻi ona “tagata paia ma tagata totoa” atoa foʻi ma “faailoga o le atunuu ua tapuaʻi i ai.” Na faapea mai se tagata maualuga o le vaegaʻau i se sauniga i le lautele i Pasili: “Ua faatāuaina e tagata le fuʻa ma tapuaʻi i ai . . . e pei lava ona tapuaʻi i le Atunuu.” Ioe, e pei ona taʻua e se tusi, “e paia le fuʻa e pei lava o le koluse.”
Na faapea mai foʻi le tusi lava lenā, o vii o le fuʻa “o faaupuga e faailoa atu ai lagona o le lotonuu, ma e masani lava ona aofia ai ma se talosaga mo le taʻitaʻiga ma le puipuiga a le Atua i tagata ma o latou taʻitaʻi.” O lea la, e lē faapea ua fiaamiotonu naʻuā auauna a Ieova i lo latou manatu, o faiga faalotu le faʻalo i le fuʻa ma le usuina o le vii o le fuʻa a o faia sauniga faalemalo. O upu nei a se tusi ina ua lē faʻalo fanau a Molimau a Ieova i le fuʻa, pe tautō e faamaoni i le atunuu i aʻoga i Amerika: “Ua faatoʻā ioe nei le Faamasinoga Maualuga ina ua uma le tele o faamasinoga, o nei faiga masani i aso taʻitasi, o ni gaoioiga faalotu.”
E ui lava e lē auai tagata o Ieova i ni sauniga e lē ōgatusa ma le Tusi Paia, ae e faaaloalo pea i latou i aiā tatau a isi tagata. E faaaloalo foʻi i latou i fuʻa o le atunuu o loo fai ma tagāvai, ma ua latou amanaʻia e faapea, o malo uma na filifilia i se auala faaletulafono, o i latou na o “faipule silisili” o loo fai ma “auauna a le Atua.” (Roma 13:1-4) O lea la, e utagia e Molimau a Ieova le apoapoaʻiga ina ia tatalo “e faatatau i tupu ma i latou uma i tulaga maualuluga.” Ae o le māfuaaga e tatou te tatalo ai faapena, “ina ia tatou ola i ni olaga toʻafimālie ma le filemu, e faamaoni [atoatoa] i le Atua ma ia faatagata matua.”
O le palota mo ni patī faaupufai. E faaaloalo Kerisiano moni i le aiā tatau a isi e palota ai. E lē tetee i latou i faigāpalota, ma e felagolagomaʻi i latou ma pule ua filifilia. Peitaʻi, e matuā solitū i latou i mataupu faaupufai a atunuu. (Mataio 22:21; 1 Peteru 3:16) O le ā se mea e fai e se Kerisiano pe afai e tāpā e le tulafono a le atunuu tagata uma ina ia palota, pe e matuā inosia foʻi tagata e lē ō i fale palota? Ia manatua foʻi, na ō atu Sataraka, Mesako ma Apeteniko i le fanua laugatasi o Turu. E mafai foʻi la e se Kerisiano o loo iai i se tulaga faapena, ona alu atu i le fale palota pe a tusa ai ma lona lotofuatiaifo. Ae e tatau ona faaeteete o ia ina neʻi aafia ai lona solitū faa-Kerisiano. E ao ona manatunatu o ia i mataupu silisili nei e ono:
O soo o Iesu “e lē o ni tagata o le lalolagi” i latou.
—Ioane 15:19.
Ua avea Kerisiano ma sui o Keriso ma lona Malo.
—Ioane 18:36; 2 Korinito 5:20.
Ua autasia le faapotopotoga Kerisiano i o latou talitonuga, ma ua fusia faatasi ona sui i le alofa e pei o Keriso.
—1 Korinito 1:10; Kolose 3:14.
O ē na filifilia se tagata i le tulaga pule, e tuuaʻia foʻi i latou i gaoioiga a lenā tagata.
—Ia mātau mataupu silisili o loo i le 1 Samuelu 8:5, 10-18 ma le 1 Timoteo 5:22.
Ina ua mananaʻo Isaraelu e filifili se tagata e fai ma o latou tupu, na silasila i ai Ieova e tusa lava ua latou teena o Ia.
—1 Samuelu 8:7.
E tatau ona iai i Kerisiano le saʻolotoga e talanoa atu ai i tagata uma e uiga i le pulega o le Malo o le Atua, e tusa lava po o ā manatu faapolotiki o na tagata.
—Mataio 24:14; 28:19, 20; Eperu 10:35.
Galuega e Sui ai Tiute Faavaegāʻau. O tagata e lē auai i tiute faavaegāʻau i nisi o atunuu, e faatonuina i latou e o latou malo ina ia fai nisi galuega mo le malo mo sina taimi. Pe a tatou fetaiaʻi ma se filifiliga faapena, ia tatalo e faatatau i lenā mataupu, ma e mafai foʻi ona talatalanoa i se Kerisiano e matua faaleagaga, ona fai lea o sa tatou filifiliga e faavae i le lotofuatiaifo ua uma ona aʻoaʻoina.
Ua fai mai le Afioga a le Atua ia tatou “usiusitaʻi i malo ma pule, ina ia nofosauni mo galuega lelei uma, . . . ia magafagafa.” (Tito 3:1, 2) Seʻi o tatou fesili ifo iā i tatou lava: ʻAfai ou te taliaina lenei galuega mo le malo, pe e aafia ai loʻu solitū o se Kerisiano, ma po o ou aafia i lotu sesē?’ (Mika 4:3, 5; 2 Korinito 6:16, 17) ʻAfai ou te taliaina lenei galuega, pe e faafaigatā ai ona ou faatinoina oʻu tiute tauave faa-Kerisiano, pe e matuā lē mafai ai lava ona ou faatinoina na tiute tauave?’ (Mataio 28:19, 20; Efeso 6:4; Eperu 10:24, 25) ʻAfai ou te faia lenā galuega, pe e mafai ona faateleina ai aʻu galuega faaleagaga ma atonu ou te auai ai i le faiva faataimi atoa?’
Afai e filifili se Kerisiano e tusa ai ma lona lotofuatiaifo, e mafai ona ia auai i se galuega faapena nai lo o le alu i le falepuipui, e tatau i uso Kerisiano ona faaaloalo i lana filifiliga. (Roma 14:10) Ae afai e manatu o ia e lē mafai ona ia auai i se galuega faapena, e tatau pea i isi ona faaaloalo i lana filifiliga.
Faitau Atili
Ia Lagolagoina ma le Faamaoni na o le Malo o le Atua
Ua foloina e se vaega e leʻi faatalitalia le “vaitafe” o sauāga e faasaga i Molimau a Ieova ona o lo latou solitū i mataupu faapolotiki.


text:
Ianuari: O Le Aiga Atua
“Matou te talitonu i le Atua, le Tama Faavavau, ma Lona Alo o Iesu Keriso, ma le Agaga Paia” (Mataupu Faavae o le Faatuatua 1:1).
O otootoga i lenei iunite o le a fesoasoani i alii talavou ia malamalama i le natura moni o sui o le Aiga Atua ma o latou matafaioi taitoatasi i le faataunuuina o le fuafuaga o le faaolataga a le Tama Faalelagi. O lenei malamalama o le a fesoasoani i alii talavou ia iloa atili ai o latou lava faasinomaga paia ma le faamoemoega o le avea ai ma ni atalii o le Atua.
Ina ia faia le Tiute i le Atua o se vaega o le fonotaga faalekorama i le Aso Sa, atonu e te mafaufau e aoao atu le otootoga o le Tiute i le Atua o i lalo i le taimi o lenei iunite.
Otootoga e filifili mai ai i le masina lenei:
Faaaliga i le faiaoga
I le faagasologa o lenei iunite, atonu e te manao e toe faamanatu atu i alii talavou faapea o suafa o le Atua e paia (tagai MF&F 63:61). Uunaia i latou e faaaoga ma le migao ma le faaaloalo nei suafa.
Mutuale
Mafaufau pe mafai faapefea ona e fuafuaina gaoioiga lea e fesootai ma mea o loo aoaoina e le autalavou. O loo maua le saite o gaoioiga a le autalavou e fesoasoani ia te oe. O le tele o gaoioiga faaleaoaoga i nei otootoga e mafai foi ona avea o ni gaoioiga aoga mo Mutuale. Galulue faatasi ma au peresitene o le korama e filifili ma fuafua ni gaoioiga talafeagai e faamautuina ai mea na aoaoina e alii talavou i le Aso Sa.
Tiute i le Atua
E fesootai ia vaega nei mai le tusi o le Tiute i le Atua i lesona o lenei iunite:
“Tatalo ma Suesue i Tusitusiga Paia,” itulau 14–15, 38–39, 62–63


text:
Tala otooto o Fa’amasinoga
MOSEGI SOLIA JR
O le taeao ananafi lea na fa’atoa faila ai e le malo le moliaga fou o le fa’ao’olima i le tulaga lua fa’asaga i le ali’i o Mosegi Solia Jr, e mafua mai i le fa’alavelave lea o loo tu’uaia ai o ia i lona fa’ao’olima lea i se isi ali’i pagota ma manu’a tigaina ai.
O se vevesi na tula’i mai i le va o Solia Jr ma le ali’i pagota na a’afia, na mafua ai loa ona ia fa’ao’olima i ai e pei ona tu’uaia ai o ia e le malo. Na taua fo’i e le ali’i pagota na a’afia i le Samoa News, le fa’aaoga e le ali’i o Solia Jr o se nofoa e ta ai ona foliga, ma mafua ai ona manu’a tigaina o ia.
O manu’a na a’afia ai le ali’i pagota na a’afia o Muaiga Siatiu e aofia ai se ta’e i lona ulu fa’apea ai ma se ta’e i lona mata agavale, lea na mana’omia ai filo ta’i 5 e tapuni ai ia manu’a.
MICHAEL AGASIVA
O le aso Lua o le vaiaso fou lea ua fa’atulaga e faia ai le ulua’i iloiloga o le mataupu a le ali’i pagota lea na musu e tula’i i luma o le fa’amasinoga fa’aitumalo i le vaiaso na te’a nei, i le mae’a ai lea ona toe faila e le malo o moliaga fa’asaga ia te ia.
O le amataga o le vaiaso nei na tula’i ai le ali’i o Michael Agasiva i luma o le fa’amasinoga fa’aitumalo, e tusa ai o tu’uaiga fa’asaga ia te ia, i lona faia lea o ni uiga mataga fa’asaga i se tama’ita’i talavou.
O le vaiaso na te’a nei sa tatau ona tula’i ai Agasiva i luma o le fa’amasinoga fa’aitumalo, i le mae’a ai lea ona faila e le malo o le latou tagi fa’asaga ia te ia, ae talu ai le musu o Agasiva e tula’i i luma o le fa’amasinoga, ma nofonofo ai lava i totonu o le toese i le mae’a ai lea ona taofia ai o ia e Leoleo mo le 48 itula ae sei fa’agasolo le failaina o moliaga fa’asaga ia te ia, na faia ai loa e le afioga i le ali’i fa’amasino ia Fiti Sunia le fa’aiuga i le vaiaso na te’a nei, ina ia fa’aleaoga le ulua’i mataupu na faila fa’asaga i le ua molia, ae poloaina le toe tatala o ia i tua mai le toese i Tafuna, ina ia maua ai le avanoa e toe pu’e fa’apagota ai o ia e Leoleo pe afai e mae’a ona toe faila e le malo la latou tagi fa’asaga ia te ia.
Na fa’amamafa e Sunia i lana fautuaga sa tu’uina atu i le itu a le malo ma Leoleo, le tatau lea ona fa’amanino lelei ia Agasiva le mafua’aga o moliaga ua tu’uaia ai o ia e le malo, ina ia maua ai sona iloa ma faigofie ai ona ioe o ia i le fa’agasoloina o taualumaga uma o lana mataupu.
E $5,000 le vaega tupe lea ua fa’atulaga e le fa’amasinoga e tatala ai le ua molia i tua, ma o loo taofia pea o ia i le toese i Tafuna i le taimi nei, e fa’atali ai taualumaga o lana mataupu.
O le tausaga na te’a nei na fa’atoa magalo mai ai i tua mai le toese i Tafuna ia Agasiva, i le mae’a ai lea ona tuli o lana fa’asalaga fa’a falepuipui e 5 tausaga, e mafua mai i le fa’alavelave lea na ia fa’aaoga ai le pito o le agaese e fa’aoo ai manu’a i se isi ali’i i le aso 29 Setema 2009 i Amaluia, ma ta’usala ai loa o ia e le fa’amasinoga maualuga i le moliaga mamafa o le fa’ao’olima i le tulaga lua.
ALATISE FONOTI
Talu mai le masina o Novema 2013 lea na lau ai le fa’asalaga fa’a falepuipui a le ali’i o Alatise Fonoti, ma fa’asala ai o ia e le fa’amasinoga maualuga mo le 7 tausaga i le falepuipui, e mafua mai ina ua ta’usala o ia ma le isi ali’i i le moliaga o le gaoi, o le vaiaso na te’a nei na toe vaaia ai Fonoti i luma o le fa’amasinoga maualuga, ina ua faila e se tagata faipisinisi i le atunu’u sana tagi i le fa’amasinoga maualuga, mo sana poloaiga e poloaina ai Fonoti ina ia toe totogi atu lana $10,000 o loo aitalafu ai.
Na taua e le ali’i loia ia Matailupevao Leupolu Jr o loo tula’i mo le tagata faipisinisi o loo tagi i lenei mataupu, e $10,000 le vaega tupe na totogi e le o loo tagi i lenei mataupu ia Fonoti, ma le fa’amoemoe e fa’atau ai se fanua i se nu’u i le itumalo o Tualauta, peita’i o lea ua taofia Fonoti i le toese i Tafuna mo le tuliina o lana fa’asalaga, ae o loo fa’atali pea le o loo tagi i le fanua.
Na fesili le afioga i le ali’i fa’amasino sili ia Michael Kruse i le ali’i loia a le itu tagi, poo le a se mea o loo mana’o i ai le tagata faipisinisi, ae na tali le ali’i loia, o loo mana’o le tagata faipisinisi e toe totogi atu e Fonoti lana tupe e $10,000, peita’i na fa’ailoa i ai e Kruse i le ali’i loia, e le mafai e le fa’amasinoga ona fa’agasolo le mataupu fa’asaga ia Fonoti ona o loo taofia o ia i le toese.
Sa i ai fo’i le manatu o le ali’i fa’amasino ia Kruse ina ia tu’u atu le mataupu lenei e fofogaina i luma o le afioga i le ali’i fa’amasino ia Elvis P. Patea, ona e i ai tulaga e fete’ena’i ai o ia ma le mataupu, ae talu ai o loo i ai fo’i tulaga e fete’ena’i ai le afioga ia Patea ma i latou o loo a’afia i lenei mataupu, na manatu ai loa Kruse e tu’u aloaia atu loa le mataupu na te taulimaina.
E 2 vaiaso lea ua toe tolopo i ai le mataupu ma le tuutuuga, e tatau ona oo atu i le taimi lea ua mautu talanoaga a itu e lua i le tulaga tonu e tatau ona fai.


text:
Mana’omia ona sii totogi ae tele foi sona lavelave
E ui o lea ua toe o se aga mae’a le nofoaiga a le afioga i le matua ia Togiola Tulafono i le tofi Kovana Sili o le malo, peita’i ua ia faatula’ia se lu’itau malosi, ina ia toe si’i totogi o tagata faigaluega uma i le teritori, ina ia o gatasi ma le tulaga maualuga ua i ai le tau o le soifuaga i le taimi nei.
O le mataupu i le taugata o pili a le falema’i, ASPA faapea ai ma le maualuga o le tau o oloa ua i ai nei, na taua ai e nisi i luga o le polokalama a le alii kovana i le tele o masina ua sola e aofia ai ma le vaiaso na te’a nei, e leai lava se isi auala e mafai ai ona foia le faafitauli o lo o fetaia’i ma le atunuu i le taugata o pili ma le tau o oloa nai lo le sii i luga o totogi, ina ia gafatia ai e tagata uma ona tali manaoga tau tupe i totonu o aiga.
O lea mataupu na toe mapuna a’e i luga o le polokalama a le alii kovana sili ia Togiola Tulafono i le faaiuga o le vaiaso na te’a nei, ina ua laga e nisi o tootoo le tulaga o sii a le falemai o le LBJ lea foi ua toe faaolioli mai.
Fai mai le manatu a se tasi o tama matua, o le faafitauli o lo o ia maitauina, o loo agai pea i luga tau o pili a le falemai ae le o mafai lava ona sii totogi o tagata faigaluega, peitai na taua e le isi tootoo e faapea, afai e le toe mafai se isi siitaga i totogi o tagata, e tatau lava i le malo ona saili se auala e taoti ai le sii pea i luga o le tau o oloa i le atunuu.
“O le mea lea ua i ai e le taitai gafatia e la’u siaki o loo maua mai i le vaiaso ona totogi pili a le falemai, ASPA ma faasoasoa fo’i i lo’u aiga, ua matua pagatia lava le tulaga lea ua i ai le atunuu ona o le taugata o le soifuaga atoa ai ma pili a le falema’i,” o le tomumu lea a le isi tama i luga o le polokalame a le kovana i le aso To’ona’i na te’a nei.
I le tali fuaitau atu ai a le alii kovana i finagalo faaalia na ia taua ai e faapea, e le gata e le fou mataupu nei i lana faalogologo, ae o ni manatu foi e sili ona matagofie ma taua mo ia o le ta’ita’i, aua o moomooga fo’i ia o lona loto ia vave mai se taimi e toe faia ai nisi siitaga i totogi o tagata faigaluega, ‘peita’i’ e ao fo’i ona silafia e le atunuu, e le la’ititi le upu lea o le “si’i o totogi” pe a oo ina aapa mai le malo e faatino.
“Afai o le a sii totogi o tagata faigaluega, e le na o totogi amata e si’i ae si’i uma ai lava ma soo se totogi e aofia ai tagata e maualuluga o latou totogi o loo i ai, ina ia tagafeagai ai ma manaoga o le tulafono, ma o le isi la lena faafitauli e tula’i mai pe afai ae sii totogi amata,” o le saunoaga lea a Togiola.
O le isi faafitauli na taua e le alii kovana e tatau ona fuafua i ai le siitaga o totogi, e tatau ona fuafua siitaga o totogi i le malosi o loo i ai le tamaoaiga o le atunuu, ina ia gafatia e le tamaoaiga le maualuluga o totogi.
E ui e le o se mataupu e fou lenei i le faafofoga a le atunuu, peitai na saunoa Togiola, o se tasi lea o mataupu e ao lava pea ona faamanino i taimi uma, ona o loo i ai lava nisi o loo faia faasalalauga sese ma tuuaiga le sa’o fai mai o le malo lea e mumusu e sii totogi amata.
Ae na faamanino e Togiola e faapea, soo se taitai lava o se malo e pei fo’i o ia, e vaavaai muamua lava i le faaiuga o le a fai, pe o se faaiuga e manuia ma lelei ai tagata ma le malo, e pei fo’i la o le mataupu i le sii o totogi.
“O le a le faafitauli sa tatou maitauina ina ua sii totogi i le taimi ua te’a, e le gata na aafia pisinisi ae na oo lava foi i le toa 1,800 lea na galulue i le Samoa Packing na faamuta uma a latou galuega ina ua le gafatia e le kamupani le maualuluga o le siitaga o totogi, ma e oo mai lava i le taimi nei ua matua leai lava ni galuega a le to’atele o i latou nei,” o le saunoaga faatupu manatu lea a le alii kovana.
E ui o se mataupu ua leva lenei mataupu peitai e talitonu le alii kovana, e ao pea lava ona faamanino ma faatalanoa, ina ia matua malamalama lelei le atunuu i le pogai e ala ai ona ia naunau e faateletelegese siitaga o totogi i le taimi nei.
Saunoa Togiola, na te lagolagoina le sii o totogi, a ia fuafua i le tamaoaiga o le teritori.


text:
FA’AFETAI TUILAEPA IA TOGIOLA MO LANA NOFOAIGA
E ui o lea ua toe o ni nai masina ona faasifo lea o le taitaiga a le afioga i le matua ia Togiola Tulafono mo le Sa o Tutuila ma Manu’a, peitai na faaaoga e le afioga i le alii Palemia a le malo o Samoa, susuga Tuilaepa Lupesoliai Sailele Malielegaoi le avanoa na ia maua i le fonotaga a malo e lua i le vaiaso nei, e momoli aloaia atu ai lana faafetai ia Togiola e tusa ai o lona taitaiina o le Sa o Amerika mo tausaga e tele.
O le faaiuga o le fonotaga i le va o taitai o malo e lua ma a laua taupulega i le aso Gafua na te’a nei, na maua ai loa le avanoa o le alii Palemia e saunoa faafetai ai ia Togiola e tusa ai o lana nofoaiga, aemaise ai o lana faamanuiaga i se taitai fou o le a tulai mai, ina ia mulimulita’i i alafua ua faataoto e le kovana ina ia manuia ai malo e lua m a ona tagata.
Saunoa Tuilaepa, o Togiola o se tasi o taitai sa taulamua i le unaia o talanoaga i le va o Samoa e lua, ina ia faatumauina ai le galulue soosoo tauau o malo e lua, ma ia faaleleia tulaga o felauaiga ma fesootaiga i ona tagata.
Fai mai Tuilaepa, o le taitai e galue faamaoni i le valaauina o ia e le Atua e fai ma taitai, faatoa uma lava lana galuega ina ua valaau le Atua ia te ia, ae le faatalitali sei oo i le taimi o le palota, e pei foi ona tuuaia ai lana vaega faaupufai i Samoa e le atunuu, faatoa laga lava i luga a latou galuega pe a latalata mai le palota.
Sa ia taua foi e faapea, afai e toe to manatu i le uluai taimi na amata mai ai talanoaga nei, ona ia maitauina lea o le tulaga manuia ua i ai le galulue soosoo tauau o malo e lua.
“Masalo toe pau lenei o le tatou feiloaiga ona oo lea i le taimi e faaiu ai lau nofoaiga Togiola, ae avea ai lenei avanoa e momoli atu ai la’u faafetai e fai ai a’u ma sui o Samoa ma ona tagata, e tusa ai o lau tautua i lenei itu o le atunuu aemaise ai o tausaga e tele sa tatou galulue soosoo tauau ai mo se manuia o Samoa e lua, o faamanuiaga mo lau afioga ma le faletua, ia faasino atu e le Atua se isi auala lua te toe auauna ai mo Amerika Samoa,” o le saunoaga lea a Tuilaepa.
Fai mai Tuilaepa, o le malo o Amerika, o le malo pito sili lea ona paoa i le lalolagi, e le gata i lona malosi tau pulega, ae faapena foi i lona tamaoaiga ma tulaga tau fefaatauaiga, o le mea lea e le tatau ai ia Amerika Samoa ona tuu lafoa’i lo la sootaga vavalalata ma Amerika.
Na talosagaina e Tuilaepa le malo o Amerika Samoa ina ia aua nei o latou tuu lafoaia lo latou faiga paaga masani ma le malo o Amerika o loo i ai i le taimi nei, a ia faaauau pea ma faaleleia ona o iina o loo tafe mai ai lona manuia, lea foi e manuia atu ai ma Samoa.
“O la’u talosaga i lau afioga i le kovana sili atoa ai ma nisi taitai o loo fou fou mai i le lumana’i, aua le tuu lafoaia la outou faiga paaga ma le malo tele o Amerika a ia outou mafuta lelei pea i ai, o a mea e tulai mai i lo outou va poo nisi foi o tulaga e tau afaina ai la outou faiga paaga, o la matou tatalo, ia saga tafe mai pea le susu ma le meli iinei ia Amerika Samoa, aua e malolo puupuu iinei le tamaoaiga ae faai’u uma atu ia matou, o le ala lena matou te naunau ai pea ia faamausailiina pea la outou va nonofo ma Amerika, aua e lelei outou tou te tua i le vao ola a’o matou, matou te tua i le nonu la le, a alu alu fo’i ua le taulia la matou nonu o loo ave i fafo ona matou nofonofo fo’i lea ma tau saili se isi auala e maua ai se isi tupe mo matou,” o le saunoaga lea a Tuilaepa ma tali e ai le fonotaga.


text:
Le Lali
O le tauaaoina ai e le Fono Faitulafono o tusitusiga mai le afioga i le ali’i Kovana i le amataga o le vaiaso nei, e fa’ailoa mai le avea ma tulafono o le pili lea sa pasia e le Fono i le tausaga na te’a nei, e tu’u atu ai le malosi i Ofisa o le Tiute e su’e ai ma sili uta e ulufale mai i le atunu’...
Na avea le tia’i e le ali’i o Leupena Itele o lona ie lavalava lanu meamata sa ofu i le po lea na osofa’i ma talepe ai e se tagata se fale i Vaitogi, ma auala na faigofie ai masalomia ma molia o ia e le malo i lona osofa’ia o le fale na a’afia, atoa ai ma le moliaga o le gaoi i lona gaoia lea o se...
E savali fua le teineititi pologa o Ianeta i le la matamata ma le auauna, ae o ona mata o loo feoa’i solo i le mata’ituina lea o galuega o loo fa’atino e tagata pologa, ma le ofo o lona loto pe na fa’afefea ona oo mai nei tagata pologa ma galulue i lenei nofoaga. “Ianeta, o lea ua mae’a lau...
PASIA IUGAFONO FA’AMALOLO AI LE FONO MO LE 2 VAIASO O le taeao nei na pasia ai e maota ta’itasi a le Fono Faitulafono a laua i’ugafono e aloaia ai le malologa a le Fono mo le umi e 2 vaiaso. O le aso lea na amata aloaia ai malologa a maota ta’itasi ma le fa’amoemoe e toe amata galuega i le aso...
ERNIE TAO - FAIGALUEGA KAMUPANI I’A I ALASKA Ua fa’alauiloa mai ia i latou e fia autova’a atu mo ni avanoa faigaluega i luga o va’a e mafai ona gaosia ai fo’i le i’a mo le tu’uapaina i Alaska, a’o folau mai le setete o Uosigitone, po’o le alaala tumau fo’i i totonu o le lotoa faigaluega a le...
Vaega: 42 Tatou a’ea’e ia lea manu ua ulu, aua ua o tatou va’aia ataata o ta’uleleia i lenei aso fou, o se aso e fa’aopoopo i lou soifua fa’apea ma si o’u nei ola vaivai, e i ai le fa’amoemoe o lo’o sologa lelei pea galuega ae maise o fiva ma tiute o lo’o feagai ai ma le atunu’u i lenei aso, ae...
O le tuana’i ai o aso e 2 talu na mae’a ma le taimi na fa’alauiloa ma pasia ai e le maota o sui, Komiti eseese e fa’atino ai ana galuega mo le nofoaiga lenei e 35 a le Fono Faitulafono ua nofoia, o le taeao ananafi na fa’aleo ai e le afioga i le ali’i Faipule mai Manu’a #2 sana talosaga i le Fofoga...
O le vaiaso nei na sainia ai e le afioga i le ali’i kovana ia Lolo Matalasi Moliga sana poloaiga, e fa’avae ai le tofiaina o se Komiti Fa’afoe e to’a 7 ona sui, e fa’atulagaina polokalame ma auala mo le lumana’i manuia o le Matagaluega o Aoga a le malo. Na taua i se vaega o le poloaiga fa’alaua’...
O le amataga o le vaiaso nei na fa’alauiloa ai e le Ofisa o le afioga i le ali’i Kovana ni isi o tofiga a le ali’i Kovana, mo i latou ua filifilia e avea ma Fa’atonusili le tumau o ni isi o Matagaluega a le malo, e fa’atalitali ai le taimi e fa’amaonia ai i latou i luma o le Fono Faitulafono, ma...
I le fa’alauiloa aloaia ai o Komiti ta’itasi a le maota maualuga mo le fa’atinoina o a latou galuega mo lenei nofoaiga i le taeao ananafi, ua atagia mai ai le toe filifilia o le afioga a Nuanuaolefeagaiga S. Nua e avea ma sui peresetene o le maota, O le lisi mo Komiti eseese uma e 17 a le maota...


text:
1O le tala lenei i le gafa o Iesu Keriso le atali‘i o Tavita, le atali‘i o Aperaamo. 2O Aperaamo na fānaua Isaako. O Isaako na fānaua Iakopo. O Iakopo na fānaua Iuta ma ona uso. 3Na fānaua e Iuta o Faresa ma Sera mai ‘iā Tamara, o Faresa lea na fānaua Esaroma. O Esaroma na fānaua Arama. 4O Arama na fānaua Aminatapu. O Aminatapu na fānaua Naasona. O Naasona na fānaua Salemona. 5Na fānaua e Salemona Poasa mai ‘iā Raava. Na fānaua e Poasa Opeta mai ‘iā Ruta. O Opeta lea na fānaua Iese. 6O Iese na fānaua Tavita le tupu. Na fānaua e Tavita Solomona mai le avā a Uria. 7O Solomona na fānaua Reopoamo. O Reopoamo na fānaua Avia. O Avia na fānaua Asa. 8O Asa na fānaua Iosefatu. O Iosefatu na fānaua Iorama. O Iorama na fānaua Usia. 9O Usia na fānaua Iotama. O Iotama na fānaua Aasa. O Aasa na fānaua Esekia. 10O Esekia na fānaua Manase. O Manase na fānaua Amone. O Amone na fānaua Iosia. 11O Iosia na fānaua Iekonia ma ona uso. O le taimi lenei na ‘avea fa‘amalosi ai Isaraelu i Papelonia. 12O le fa‘asologa lenei mai le taimi na ‘avea fa‘amalosi ai i latou i Papelonia: O Iekonia na fānaua Salatielu. O Salatielu na fānaua Serupapelu. 13O Serupapelu na fānaua Apiuta. O Apiuta na fānaua Eliakimo. O Eliakimo na fānaua Asora. 14O Asora na fānaua Satoka. O Satoka na fānaua Akeimo. O Akeimo na fānaua Eliuta. 15O Eliuta na fānaua Eleasaro. O Eleasaro na fānaua Matano. O Matano na fānaua Iakopo. 16O Iakopo na fānaua Iosefa, le tane a Maria lē na fānau mai ai Iesu. O Iesu lenei ‘ua ta‘ua o le Keriso. 17O le aofa‘iga o tupulaga mai ‘iā Aperaamo se‘ia o‘o mai ‘iā Tavita, e sefulu ma le fa. O le aofa‘iga o tupulaga mai ‘iā Tavita se‘ia o‘o i le taimi na ‘avea fa‘amalosi ai i latou i Papelonia, e sefulu ma le fa. O le aofa‘iga o tupulaga mai le taimi na ‘avea fa‘amalosi ai i Papelonia se‘ia o‘o i le taimi na fānau ai le Keriso, e sefulu ma le fa. 18O le tala i le fānau mai o Iesu Keriso: A o sauni fa‘aipoipo lona tinā o Maria ‘iā Iosefa, na iloa ‘ua tō o ia i le Agaga Pa‘ia, a o le‘i nonofo i lā‘ua. 19O lana tane fo‘i o Iosefa o le tagata amiotonu; e lē mana‘o e fa‘amāsiasi. O lea na manatu ai o ia e fa‘ate‘a lemū ‘iā te ia. 20A o fa‘asolo pea mafaufauga o Iosefa, na fa‘aali mai ‘iā te ia le agelu a le Ali‘i i le miti. Fai mai le agelu, “Iosefa e, le atali‘i o Tavita, ‘aua ‘e te fefe. Fa‘ataunu‘u pea la ‘oulua fa‘aipoipoga ma Maria lau avā, auā o lana to e mai le Agaga Pa‘ia lea. 21O le a fānaua e ia le tama tane; ‘ia e fa‘aigoa ‘iā te ia, o Iesu, auā e fa‘aolaina e ia lona nu‘u mai ‘iā latou agasala.” 22‘Ua faia nei mea uma ‘ina ‘ia fa‘ataunu‘uina ai le afioga a le Ali‘i na folafolaina mai i perofeta e fa‘apea: 23“O le a to le taupou ma fānau mai le tama tane, e fa‘aigoa ‘iā te ia o Emamuelu.” (O lona fa‘amatalaina, “ ‘Ua fa‘atasi le Atua ma i tatou.”) 24‘Ua ala Iosefa ‘ona faia lea e ia e tusa ma le fa‘atonuga a le agelu a le Ali‘i. ‘Ua nonofo loa o ia ma lana avā. 25‘Ae le‘i iloa e Iosefa lana avā se‘ia o‘o i le taimi na fānau ai lana tama tane ulumatua, ma ‘ua fa‘aigoaina e Iosefa o Iesu.
Copyright
Learn More


text:
FAGOGO: O KATI LE LEOLEO NANA
[Sosoo ane loa lau faitau i le tatou tala faasolo mo lenei vaiaso, lea na gata mai i le vaiaso na tea nei ina ua fetaui lava le oso o Kati i totonu o lana taavale, ae maua atu loa ma lana text mai lana vaega, o lea ua tafana la latou taavale e le au alii leaga ia na aai i totonu o le fale’aiga, ma ua latou tali atu fo’i i ai.]
E lei toe faatali Kati i se isi faatonuga ae ua ia faatonuina lana vaega ina ia faaaoga loa le malosi o a’upega e tali atu ai i osofaiga ma faamuamua le saogalemu o i latou ma tagata lautele i luga o le auala. Pe tusa ma le 10 talu ona fai tauga fana a le au alii leaga ma leoleo a Kati, ae lavea loa le isi taavale lea o lo o o atu ai isi alii leoleo e toalua o le vaega a Kati ma tifa ai le taavale ma fetoai ma se tasi o fale tele i totonu o le taulaga i Niu Ioka ae faaauau lava le tuliga a le isi taavale lea o lo o o atu ai isi leoleo e toalua ma le au ula leaga ia. E lei umi ae vaaia le tau fai aga’i ane o taavale leoleo ma taumafai e fai se auala e tu ai le taavale a le au ula lea, e le’i umi ae tafana loa e leoloe pa’u o le taavale a le au ula leaga ma tifa ai loa i tua ma le auala ma lavea ai.
E fetaui lava le taunuu o leoleo i le vaega tonu lea o lo o lavea ai le taavale a le au ula leaga ia ae taunuu loa fo’i ma Kati, ma ia vaaia ai e na o le toalua ana tama faapitoa o lo o i ai i le vaega lea ua muta ai le tuliga. “O fea uma le tou vaega,?” o le fesili atu lea a Kati i le isi alii o lana vaega, peitai na tali ane le alii lea, na te le’i iloaina o latou uma lava na tuliina maia le taavale lea ua lavea nei, e fai lava le talanoaga a Kati ma le isi alii o lana vaega, ae o le taimi lea o lo o taumafai leoleo ma le isi alii o le vaega a Kati e toso mai i fafo le au ula ia na latou tuli mai, o lo o mau i le va o nofoa ina ua lavea le latou taavale.
“Fai uma mea e tatau ona fai, ave le au alii ia i le Ofisa e fai a latou faamaumauga, a maea ona ave loa lea e loka i le falepuipui o lo o i le itu i sasa’e o le taulaga, aua ne’i loka faatasia ma isi alii ia na loka mai ananafi, ina ne’i i ai so latou fesootaiga ona faigofie ai lea ona maua sa latou talanoaga, ae se’i o’u toe fo’i e saili le isi a tatou taavale poo fea o lavea ai,” o le faatonuga lea a Kati i ana leoleo faapitoa e toalua sa latou talanoa, ma savali agai atu loa i le pito o lo o paka mai ai lana taavale. E alu fua Kati ae o lona loto ua popole, ina ne’i tupu se faalavelave i isi alii e toalua o lana vaega lea ua le vaaia i le nofoaga lea, ona avea lea ma tulaga faanoanoa mo ia i lana galuega. Na iloa mamao atu lava e Kati le taavale a lana vaega lea o lo o feasogi mai i le puipui sima o le isi fale tele i le taulaga, ae o lo o tumu ai leoleo o le aai lea. E taunuu atu loa le tama ae faailoa ane loa i ai e le taitai leoleo, o ana tama ua maliliu uma i le taimi na tupu ai le faalavelave.


text:
Mataupu 25
Ua fiafia Nifae i le manino—O valoaga a Isaia o le a malamalama i aso e gata ai—O le a toe foi mai tagata Iutaia mai Papelonia, faasatauro le Mesia, ma faataapeapeina ma sasaina i latou—O le a toefuataiina i latou pe a latou talitonu i le Mesia—O le a afio mai o ia i le taimi muamua pe a mavae le ono selau tausaga talu ona tuua e Liae Ierusalema—Ua tausia e sa Nifaē tulafono a Mose ma talitonu ia Keriso, o lē o le Paia e Toatasi o Isaraelu. E tusa o le 559–545 T.L.M.
1 O lenei, o aʼu, o Nifae, ou te tautala tele atu e uiga i upu ua ou tusia, ia na fetalai mai e le fofoga o Isaia. Aua faauta, e tele mea na tautala i ai Isaia sa afaigata ona malamalama i ai le toatele o oʼu tagata; ona ua latou lē iloa e uiga i le ala o valoaga i totonu o tagata Iutaia.
2 Aua o aʼu, o Nifae, ou te lei aoaoina atu ia te i latou ni mea e tele e uiga i le ala a tagata Iutaia; ona o a latou agaluega o galuega o le pogisa, ma o mea ua latou faia o mea ua inosia.
3 O le mea lea, ou te tusi atu ai i loʼu nuu, ma ia i latou uma o e o le a latou mauaina i se taimi mulimuli mai nei mea ua ou tusia, ina ia latou iloa o faamasinoga a le Atua, o le a oo mai i luga o atunuu uma, e tusa ma le upu ua fetalaia e ia.
4 O le mea lea, faalogo mai ia, loʼu nuu e, o e o le aiga o Isaraelu, ma uaʼi mai o outou taliga i aʼu upu; ona e ui ina lē manino ia te outou upu a Isaia, ae ua manino i latou ia te i latou uma o e ua tumu i le aagaga o evaloaga. Peitai ou te tuu atu ia te outou se valoaga, e tusa ma le agaga ua ia te aʼu; o le mea lea o le a ou vavalo atu ai e tusa ma le imanino na faatasi ma aʼu mai le taimi na ou sau ai i fafo mai Ierusalema faatasi ma loʼu tamā; aua faauta, e fiafia loʼu agaga i le tautala manino atu i oʼu tagata, ina ia mafai ona latou aoao.
5 Ioe, ma e fiafia loʼu agaga i upu a aIsaia, ona sa ou sau i fafo mai Ierusalema, ma sa vaai oʼu mata i mea sa faia e tagata eIutaia, ma ua ou iloa ua malamalama tagata Iutaia i mea a perofeta, ma e leai ni isi tagata e malamalama i mea sa fetalai atu i tagata Iutaia e pei o i latou, vagana ai ua aoaoina i latou e tusa ai ma le ala o mea a tagata Iutaia.
6 Ae faauta, o aʼu, o Nifae, sa ou lei aoaoina aʼu fanau e tusa ai ma le ala a tagata Iutaia; ae faauta, o aʼu, o aʼu lava ia, sa ou nofo i Ierusalema, o le mea lea ua ou iloa ai e uiga i vailaueleele faataamilo ai; ma sa ou tau atu i aʼu fanau e uiga i faamasinoga a le Atua, ia ua afaataunuuina i totonu o tagata Iutaia, i aʼu fanau, e tusa ma mea uma ia na tautalagia e Isaia, ma ou te lē tusia i latou.
7 Ae faauta, ou te faaauau laʼu lava valoaga, e tusa ma le amanino ua ia te aʼu; o se mea ua ou iloa e lē mafai ona sese ai se tagata; e ui i lea, i aso o le a faataunuu ai valoaga a Isaia o le a iloa ai e tagata le moni, i taimi o le a faataunuu ai.
8 O le mea lea, ua ataua i latou i le fanauga a tagata, ma o ia o lē e manatu ua lē taua ia valoaga, o i latou na o le a faapitoa ona ou tautala atu i ai, ma faasinotonu upu i eoʼu lava tagata; ona ua ou iloa o le a taua tele ia valoaga ia te i latou i iaso e gata ai; ona o lena aso o le a latou malamalama ai i ia valoaga; o le mea lea, e mo lo latou lelei ua ou tusia ai i latou.
9 Ma e pei ona uma atu ona afaaumatia o se tasi tupulaga i totonu o tagata Iutaia ona o le amioletonu, ua faapea foi ona faaumatia o i latou mai lea tupulaga i lea tupulaga e tusa ma a latou amioletonu; ma e leai lava se tasi o i latou ua faaumatiaina vagana ai sa muai evaloia atu ia te i latou e perofeta a le Alii.
10 O le mea lea, na taʼu atu ai ia te i latou e uiga i le faafanoga o le a oo mai i o latou luga, ina ua faatoʼā mavae atu lava ona tuua e loʼu tamā Ierusalema; e ui i lea, sa latou faamaaa o latou loto; ma e tusa ma laʼu valoaga ua afaaumatia nei i latou, vagana ai i latou o e ua eʼave faatagataotaua i Papelonia.
11 Ma o lenei ua ou tautala atu i lenei mea ona o le agaga ua ia te aʼu. Ma e ui ina aveeseina atu i latou o le a latou toe foi mai, ma latou maua le laueleele o Ierusalema; o le mea lea, o le a atoefuataiina i latou i le laueleele o lo latou tofi.
12 Ae faauta, o le a i ai ia te i latou taua, ma tala o taua; ma a oo mai le aso o le a faaali mai ai e le aToatasi na Fanaua e le Tamā, ioe, le Tamā lava lea o le lagi ma le lalolagi, o ia lava ia te i latou i la le tino, faauta, o le a latou teena o ia, ona o a latou amioletonu, ma le maaa o o latou loto, ma le malolo o o latou ua.
13 Faauta, o le a latou afaasatauroina o ia; ma a mavae ona tuu o ia i totonu o se etuugamau mo aso e itolu o le a otoetu mai o ia nai e ua oti, ma le faamalologa i ona apaau; ma o i latou uma o e e talitonu i lona suafa o le a faaolaina i le malo o le Atua. O le mea lea, e olioli ai loʼu agaga e vavalo atu e uiga ia te ia, ona ua ou uvaai i ona aso, ma e viia e loʼu loto lona suafa paia.
14 Ma faauta o le a oo mai pe a uma ona toetu mai o le aMesia nai le oti, ma uma ona faaali mai o ia lava i ona tagata, i le toatele lea o i latou o e e talitonu i lona suafa, faauta, o le a etoe faaumatia Ierusalema; aua oi talofa ia te i latou o e e faasagatau i le Atua ma tagata o lana ekalesia.
15 O le mea lea, o le a afaataapeapeina tagata eIutaia i atunuu uma; ioe, ma o le a faaumatia foi iPapelonia; o le mea lea, o le a faataapeapeina tagata Iutaia e isi atunuu.
16 Ma a uma ona faataapeapeina o i latou, ma sasa i latou e le Alii le Atua e ala i isi atunuu mo le va o tupulaga e tele, ioe, e oo mai lava i lalo mai lea tupulaga i lea tupulaga seia oo ina faatauanauina i latou ia atalitonu ia Keriso, le Alo o le Atua, ma le togiola, lea ua āoāo mo tagata uma—ma a oo mai lena aso latou te talitonu ai ia Keriso, ma tapuai ai i le Tamā i lona suafa, ma loto mamā ma lima mamā, ma lē toe vaai i luma mo se isi Mesia, ona oo lea, i le taimi lena, o le a oo mai ai le aso e tatau ai ona latou talitonu i ia mea.
17 Ma o le a toe faatu e le Alii lona aao i le taimi lona lua e atoefuatai ona tagata mai lo latou tulaga se ma le paʼū. O le mea lea, o le a faia ai e ia se egaluega ofoofogia ma le mea e ofo ai i totonu o le fanauga a tagata.
18 O le mea lea, o le a aumai e ia ana aafioga ia te i latou, o afioga ia o le a efaamasino ai i latou i le aso gataaga, ona o le a tuu atu ia afioga ia te i latou mo le faamoemoe e ifaatalitonu ai i latou i le Mesia moni, o lē sa latou teena; ma mo le faatalitonuina o i latou e lē tatau ona latou vaai i luma mo se isi Mesia e afio mai, ona e leai se isi e toe afio mai, vagana ai o se Mesia osese o le a faaseseina e ia le nuu; ona ua nao le tasi lava le Mesia na tautatala i ai perofeta, ma o lena Mesia o ia lea o lē o le a teena e tagata Iutaia.
19 Aua e tusa ma upu a perofeta, e afio mai le aMesia i le eono selau tausaga mai le taimi na tuua ai e loʼu tamā Ierusalema; ma e tusa ma upu a perofeta, ma le fetalaiga foi a le iagelu a le Atua, o lona suafa o le a taʼua, o Iesu Keriso, o le Alo o le Atua.
20 Ma o lenei, oʼu uso e, ua ou tautala manino atu ina ia lē mafai ona outou sese. Ma e pei ona soifua le Alii le Atua na aaumaia Isaraelu i fafo mai le laueleele o Aikupito, ma tuu mai ia Mose le mana e efaamalolo ai e ia le atunuu ina ua uma ona utia o i latou e gata uogo, pe afai e tepa aʼe o latou mata i le igata na siʼi e ia i luga i luma o i latou, ma tuu atu foi ia te ia le mana e ta ai e ia le opapa ma tafe mai ai le vai; ioe, faauta ou te fai atu ia te outou, e pei ona moni nei mea, ma e pei ona soifua le Alii le Atua, e leai se isi lava usuafa ua tuuina mai i lalo o le lagi vagana ai Iesu Keriso lenei, lea ua ou tautala atu ai, e mafai ona faaolaina ai le tagata.
21 O le mea lea, o le pogai lenei na folafola mai ai e le Alii le Atua ia te aʼu, o nei mea ua ou atusia o le a tausia ma faasaoina, ma tuulima faasolo atu i lalo i aʼu fanau, mai lea tupulaga i lea tupulaga, ina ia mafai ona faataunuu o le folafolaga na faia ia Iosefa, o le a lē efano lava ana fanau aʼo tu pea le lalolagi.
22 O le mea lea, o nei mea o le a o atu mai lea tupulaga i lea tupulaga aʼo tu pea le lalolagi; ma o le a o atu nei mea e tusa ma le loto ma le finagalo o le Atua; ma o atunuu latou te mauaina ia mea o le a afaamasino ai i latou e tusa ma afioga ua tusia.
23 Ona ua matou galulue maelega e tusia nei mea, e afaatauanau atu ai ia matou fanau, ma o matou uso foi, ia talitonu ia Keriso, ma ia faalelei ma le Atua; ona ua matou iloa e faaolaina i tatou i le ealofa tunoa, pe a uma mea uma e mafai ona tatou ifaia.
24 Ma, e ui ina matou talitonu ia Keriso, ua matou atausia le tulafono a Mose, ma tulimatai i luma ma le faatuatua mausali ia Keriso, seia oo ina faataunuuina le tulafono.
25 Ona, o le pogai lenei na tuuina mai ai le atulafono; o le mea lea ua emate ai ia te i matou le tulafono, ma ua faaolaina i matou ia Keriso ona o lo matou faatuatua; e ui i lea ua matou tausia le tulafono ona o poloaiga.
26 Ma ua matou atautalatala e uiga ia Keriso, ua matou olioli ia Keriso, ua matou talai atu Keriso, ua matou evavalo e uiga ia Keriso, ma ua matou tusitusi foi e tusa ma a matou valoaga, ina ia mafai ona iloa e a matou ifanau po o le a le puna e mafai ona latou tepa taulai i ai mo se ofaamagaloga o a latou agasala.
27 O le mea lea, ua matou tautatala atu ai e uiga i le tulafono ina ia mafai ona iloa e a matou fanau le mate o le tulafono; ma ina ia mafai e i latou, i le latou iloa o le mate o le tulafono, ona latou tulimatai i luma i lena olaga ua ia Keriso, ma latou iloa ai le pogai na tuuina mai ai le tulafono. Ma a uma ona faataunuuina o le tulafono ia Keriso, ia lē tatau ona faamaaaina o latou loto e faasaga ia te ia pe a tatau ai ona aveese o le tulafono.
28 Ma o lenei faauta, loʼu nuu e, o outou o ni tagata aua maaa; o le mea lea, ua ou tautala manino atu ai ia te outou, ina ia lē mafai ona outou lē malamalama. Ma o upu ua ou tautala atu ai o le a tutu e avea ma emolimau e faasaga ia te outou; ona ua lava lelei ia upu e iaoaoina ai soo se tagata i le ala saʼo; ona o le ala saʼo o le talitonu lea ia Keriso ma lē teena o ia; ona o le teena o ia o lo outou teena foi lea o perofeta ma le tulafono.
29 Ma o lenei faauta, ou te fai atu ia te outou, o le ala saʼo o le talitonu lea ia Keriso, ma lē teena o ia; ma o Keriso o le Paia e Toatasi o Isaraelu; o le mea lea e ao ai ina outou ifo i lalo i ona luma, ma tapuai atu ia te ia ma lo outou amanatu atoa, mafaufau atoa, ma le malosi atoa, ma o outou agaga atoa; ma afai tou te faia lenei mea o le a leai lava se ala e lafo ese ai outou i fafo.
30 Ma, ona o le a tatau ai, e ao ina outou tausia pea tu ma asauniga a le Atua seia faataunuuina le tulafono na tuuina mai ia Mose.


text:
LA TATOU FAIVA MA LE OLAGA FAA-KERISIANO–POLOKALAME MO LE SAUNIGA IANUARI 2017
Taulimaga Faataʻitaʻi
Taulimaga faata‘ita‘i mo le mekasini o Le Olomatamata ma se a‘oa‘oga a le Tusi Paia e faatatau i le faailoga e iloa ai aso e gata ai. Ia faaaogā nei taulimaga faata‘ita‘i e fai ai sau lava taulimaga.
ʻOA TAUTELE MAI I LE AFIOGA A LE ATUA
E Tausia e Ieova Ona Tagata
E pei o se tagata talimālō aao foaʻi, ua saunia mai e Ieova le anoanoaʻi o meaʻai faaleagaga e sili ona lelei mo i tatou.
ʻOA TAUTELE MAI I LE AFIOGA A LE ATUA
“O le a Pule le Tupu ma le Amiotonu”
O Iesu le Tupu, ma ua ia saunia mai toeaina e tausia le lafu. E aumaia e toeaina se mapusaga i le lafu, e ala i le saunia o le taʻitaʻiga faaleagaga ma faafouina i latou.
ʻOA TAUTELE MAI I LE AFIOGA A LE ATUA
Na Tauia le Faatuatua o Esekia
Na taumafai le ʻau Asuria e faapogaia tagata Iutaia e siilima e aunoa ma se taua, ae na auina mai e Ieova lana agelu ma laveaʻia Ierusalema.
AUALA E OLA AI O SE KERISIANO
“Ieova e, . . . Ou te Faatuatua Atu iā te Oe”
E tāua lo tatou faatuatua iā Ieova i taimi e sologa lelei ma taimi e lē sologa lelei ai. Na faapefea ona faaalia mai e Esekia lona faatuatuaina o le Atua?
ʻOA TAUTELE MAI I LE AFIOGA A LE ATUA
E Foaʻi Mai e Ieova le Malosi i Ē ua Vaivai
E lē tele ni taumafaiga a le aeto e fai ina ia lele ai, ma ua faaata mai ai le auala ua mafai ai ona faaauau la tatou tapuaʻiga iā Ieova e ala i le malosi o loo ia saunia mai.
AUALA E OLA AI O SE KERISIANO
Manatua e Tatalo mo Ē o Loo Sauāina
E faapefea ona tatou tatalo ina ia fesoasoani i Kerisiano o loo sauāina?
ʻOA TAUTELE MAI I LE AFIOGA A LE ATUA
O Ieova o le Atua e Moni Ana Valoaga
E ala mai iā Isaia, na faamatalaina ai e Ieova le mea o le a tupu iā Papelonia i le pe ā ma le 200 tausaga o lumanaʻi.


text:
Mo le muamua o Me, le aso faigaluega faava o malo ua iu ina tatou tatala i tua le lomiga umi tuai ma le fuafuaina o 0.9.9.0.
O le a lenei lomiga lelei mo?
Tulaga tasi – lagolago mo Baidu, le tetele suesuega Saina lea i ai foi se afi faaliliuga, ma le lagolago mo Cantonese o nai tulaga ese mo lenei afi. O le isi mea lelei o le ma lenei afi, uepisaite o loo talimalo i Saina e mafai ona maua se avanoa i se afi faaliliuga galulue.
Tulaga lua – tatou faatulagaina le taimi nei lagolago itiiti ifo ki o faasalaga uma e lua Google ma Yandex, ina moni e tatau ona toe galulue i latou i le taimi nei. O lea la, pe afai e le faaliliuina o ni nai itulau i lou nofoaga, ua ma e le lomiga fou ufitia. I ni nai gagana na faaopoopo i le faagasologa.
Tulaga tolu – le tele o suiga, faaopoopoga ma meaola laʻitiiti e filifilia i itu uma. Ioe, tatou te manaomia e faaleleia le pepa ma FAQ mo nisi.
Aisea ua e faitauina pea lenei? E faaleleia i aso nei, ma taeao galuega!


text:
MATAUPU 78
Ia Nofosauni Pea le Auauna Pule Faamaoni
E TATAU ONA NOFOSAUNI PEA LE AUAUNA PULE FAAMAONI
UA AFIO MAI IESU E FAATUPU FEVAEVAEAʻIGA
Na fetalai Iesu e na o le “lafu mamoe itiiti” e maua so latou nofoaga i le Malo i le lagi. (Luka 12:32) Peitaʻi, e lē tatau ona manatu māmā i le mauaina o lenā taui matagofie. Ua faamamafa mai e Iesu le tāua o le iai i se tasi o se vaaiga saʻo, ina ia avea ai ma vaega o le Malo.
O lea, ua timaʻi atu ai Iesu i ona soo ina ia nofosauni pea mo le taimi e toe afio mai ai o ia. Ua ia fetalai atu: “Ia fusia o outou sulugātiti, ma ia mumū pea a outou molī, ona pei lea o outou o tagata ua faatalitali i le toe foʻi mai o lo latou matai mai i le faaipoipoga. Ua taunuu o ia ma tuʻituʻi mai, ona latou tatala atu loa lea iā te ia. E fiafia na pologa pe a taunuu mai lo latou matai, ma maua mai o loo latou mataala!”—Luka 12:35-37.
E faigofie lava i le ʻausoo ona malamalama i le vaaiga saʻo o loo faataʻitaʻi atu e Iesu. O loo nofosauni pea ma faatalitali auauna o loo taʻua e Iesu i le taimi e taunuu mai ai lo latou matai. Ua faapea atu Iesu: “E fiafia i latou pe a taunuu mai [le matai] i le leoleoga lona lua [e amata mai i le tā o le iva i le pō e oo atu i le vaeluapō], po o le leoleoga lona tolu foʻi [e amata mai i le vaeluapō e oo atu i le tā o le tolu i le vaveao], ma maua i latou o faia faapea!”—Luka 12:38.
O lenei fetalaiga, e lē na o se fautuaga e faatatau i le avea o ni auauna o le aiga, po o ni ʻaufaigaluega e galulue mamafa. E manino lenā manatu i le auala ua faaaofia ai e Iesu o ia i le talafaatusa. Ua fetalai atu o ia i ona soo: “O le mea lea ia outou nofosauni ai, auā o le itula tou te lē manatunatu ai, e sau ai le Atalii o le tagata.” (Luka 12:40) O lea, e iai le taimi i le lumanaʻi o le a afio mai ai Iesu. E finagalo o ia ina ia maua mai ona soo o loo nofosauni pea, aemaise lava i latou o le “lafu mamoe itiiti.”
Ua fia malamalama Peteru i le uiga o le fetalaiga a Iesu. O lea ua ia fesili atu ai: “Le Alii e, po o e fetalai mai lenei talafaatusa iā i matou po o tagata uma?” Nai lo o le tali tuusaʻo iā Peteru, ua faamatala e Iesu se isi talafaatusa e fesootaʻi atu i le talafaatusa lea faatoʻā uma ona ia faamatalaina: “O ai foʻi le auauna pule e faamaoni ma faautauta, ua tofia e lona matai e vaavaaia lana ʻautautua, ma avatu a latou meaʻai e talafeagai i le taimi tatau? E fiafia lenā pologa pe a taunuu mai lona matai, ma maua mai o loo ia faia faapea! E moni ou te fai atu iā te outou, o le a ia tofia o ia e vaavaaia ana mea uma.”—Luka 12:41-44.
I le talafaatusa muamua, e faasino atu “le matai” iā Iesu le Atalii o le tagata. E talafeagai la ona faapea atu, o le ʻauauna pule faamaoni’ e faia aʻe i se vaega toʻaitiiti o tane o le “lafu mamoe itiiti,” lea o le a tuuina atu i ai le Malo. (Luka 12:32) I lenei talafaatusa, o loo fetalai ai Iesu e faatatau i se vaega patino o lenei lafu mamoe itiiti, lea o le a avatuina i “lana ʻautautua” “a latou meaʻai e talafeagai i le taimi tatau.” O lea o loo aʻoaʻoina ma fafagaina faaleagaga e Iesu Peteru ma isi soo. Ua latou iloa mai la i inei, o le a iai le taimi i le lumanaʻi o le a afio mai ai le Atalii o le tagata. I lenā taimi, o le a iai se faatulagaga mo le fafagaina faaleagaga o soo o Iesu, le “ʻautautua” a le Matai.
Ua faamatilatila mai foʻi e Iesu i se isi auala, le māfuaaga e manaʻomia ai i ona soo ona mataala, ma iloilo totoʻa pe e faapeʻī o latou uiga faaalia. Pe a lē faia faapea, o le a faasolosolo ina latou faatalalē ma iʻu ai ina teena o latou uso ma tuafāfine: “Ae afai e faapea ifo lenā pologa i lona loto, ʻUa tuai mai loʻu matai,’ ma amata ona ia fasi i auauna tane ma auauna fafine, ua ʻai ma inu ma ua onā, o le a sau le matai o lenā pologa i le aso e na te leʻi faatalitalia ma le itula e na te leʻi iloa, ona ia matuā faasala lea iā te ia ma tofia o ia faatasi ma tagata lē faamaoni.”—Luka 12:45, 46.
Ua fetalai Iesu ua sau o ia “e tutu le afi i le lalolagi,” ma o le mea moni lenā ua tupu. Ua ia lāgā mataupu e faatupu ai fevaevaeaʻiga, ma iʻu ai i le faaalialia o le sesē o tū ma aʻoaʻoga a lotu. Ua fevaevaeaʻi ai foʻi i latou ia e tatau ona nonofo fealofani, e pei “o le tamā i lona atalii ma le atalii i lona tamā, o le tinā i lana tama teine ma le tama teine i lona tinā, o le tinā i le avā a lana tama tama e faapena foʻi le avā i le tinā o lana tane.”—Luka 12:49, 53.
E faasino patino atu na upu i soo o Iesu. Ina ua māeʻa ona ia taʻua o na upu, ona ia faliu atu lea i le motu o tagata ma faapea atu iā i latou: “Pe a outou vāai atu ua alu aʻe le ao i le itu i sisifo, ona outou faapea mai lea, ʻO le a agi mai se matagi malosi,’ ma e taunuu lava. Pe a outou iloa ua agi mai se matagi mai le itu i saute, ona outou faapea mai lea, ʻO le a oo mai le lāmala,’ ma e taunuu lava. O outou tagata faafiaamiotonu, ua outou iloa ona mātau foliga o le lalolagi ma le lagi, ae aiseā ua outou lē iloa ai ona mātau lenei taimi patino?” (Luka 12:54-56) Ua fetalai atu Iesu i nei upu, talu ai o le toʻatele o i latou sa faauamaaa ma e leʻi mananaʻo e talia le mea moni o ia o le Mesia. E manino mai la, e latou te lē o nofosauni.


text:
Vaega 2: Lolo Se‘ia Oo Atu i le Lavea‘iina Mai Aikupito
Na o le to‘avalu lava tagata sa faasaoina mai le lolo, ae mo se vaitaimi sa faateleina atu i le afe ma afe. I le 352 tausaga mai le lolo, ona fanau mai lea o Aperaamo. Ua tatou a‘oa‘oina e taofi pea le Atua i lana folafolaga i le avatua o se atalii iā Aperaamo e igoa iā Isaako. Ia, mai atalii la e to‘alua o Isaako, sa filifilia ai Iakopo e le Atua.
Sa to‘atele le aiga o Iakopo e 12 ona atalii ma ona afafine. Sa ‘ino‘ino atalii e 10 o Iakopo i lo latou uso la‘itiiti o Iosefa ma faatau atu o ia e fai ma pologa i Aikupito. Ina ua tupu se oge tele, sa tofotofoina ai e Iosefa ona uso pe ua iai se suiga i o latou loto. Mulimuli ane ona o mai uma lea o le aiga o Iakopo, o sa Isaraelū, i Aikupito. Na tupu lenei mea ina ua mavae le 290 tausaga talu ona fanaua Aperaamo.
Mo le isi 215 tausaga sa ola ai Isaraelu i Aikupito. Ina ua oti Iosefa, ona fai lea o i latou ma pologa i ina. I se taimi, ona fanau mai lea o Mose, ona faaaogāina loa lea o ia e le Atua e faasa‘oloto mai Isaraelu mai Aikupito. E 857 tausaga o tala faasolopito o loo aofia uma i le Vaega LUA.


text:
LESONA 5
O ā Mea o le a E Mauaina Mai i a Matou Sauniga Faa-Kerisiano?
E toʻatele tagata ua lē o toe auai i ni sauniga faalotu, ona e latou te lē o mauaina mai ai ni taʻiala po o ni faamāfanafanaga faaleagaga. Aiseā la e tatau ai ona e auai i sauniga faa-Kerisiano a Molimau a Ieova? O ā mea o le a e mauaina mai ai?
Olioli faatasi ma tagata e alolofa ma manatu mamafa. I le uluaʻi senituri, sa faamaopoopo ai Kerisiano i faapotopotoga, ma na latou faia sauniga e tapuaʻi ai i le Atua, suʻesuʻe le Tusi Paia, ma faalaeiau le tasi i le isi. (Eperu 10:24, 25) O le faatasitasi i se siʻomaga alofa, e latou te lagonaina ai o loo latou miomiō faatasi ma uō moni
Le aogā o le aʻoaʻoina o le auala e faatatau ai mataupu silisili o le Tusi Paia. E pei lava ona sa faia i taimi o le Tusi Paia, sa faapotopoto faatasi tane, fafine ma tamaiti. E faaaogā e faiaʻoga agavaa le Tusi Paia e fesoasoani iā i matou, ia iloa le auala e faatatau ai mataupu silisili i o matou olaga i aso taʻitasi. (Teuteronome 31:12; Neemia 8:8) E mafai ona fai se sao o tagata uma i le aofia i talanoaga, le usuina o pese, ma maua le avanoa e faailoa atu ai lo matou faamoemoe faa-Kerisiano.
Le faamanuiaga o le faamalosia o lou faatuatua i le Atua. I aso o le aposetolo o Paulo, na ia taʻu atu ai i se tasi o faapotopotoga e faapea: “Ua ou matuā naunau lava e fia feiloaʻi ma outou, . . . ma ia tatou fefaalaeiauaʻi ai i le faatuatua, o outou atoa ma aʻu.” (Roma 1:11, 12) I a matou sauniga, e matou te feiloaʻi ai e lē aunoa ma o matou uso talitonu, e faamalosia ai lo matou faatuatua ma le naunau e ola i se olaga faa-Kerisiano.
Aiseā e te lē taliaina ai lenei valaaulia e auai i le isi a matou sauniga e sosoo ai, ma e iloa ai le moni o nei mea? E talia ma le māfana oe. E lē totogiina nei sauniga, ma e lē aoina ai foʻi ni peleti.
O le ā le faaaʻoaʻoga o loo mulimuli ai a matou sauniga?
E faapefea ona matou maua aogā i le auai i sauniga faa-Kerisiano?
Faitau Atili
O ā Mea o Loo Faia i se Maota mo Sauniga?
Asiasi atu i ai mo lou silafia.
Sauniga a Molimau a Ieova
Saʻili le nofoaga e fai ai a matou sauniga, faapea le auala e fai ai matou tapuaʻiga.


text:
MATAUPU 54
O Iesu “o le Areto o le Ola”
O IESU O “LE ARETO MAI I LE LAGI”
I le itu i sasaʻe o le sami o Kalilaia, na fafaga faavavega ai e Iesu le faitau afe o tagata, ma na sola ese foʻi ina ua latou taumafai e fai o ia ma tupu. O le pō lava lenā na savali ai o ia i luga o le sami sousou ma faasaoina Peteru, lea sa savali foʻi i luga o le sami, ae ona o le itiiti o lona faatuatua na amata ai ona ia magoto ifo i le sami. Sa faatoʻafilemu foʻi e Iesu le matagi, atonu ina ia faasaoina ai ona soo sa folau ai i le vaa.
Ua iai nei Iesu i le itu i sisifo o le sami o Kalilaia, i le vaipanoa o Kapanaumi. Ua maua atu o ia e i latou sa ia fafagaina faavavega, ma ua latou fesili atu: “O anafea na e maliu mai ai i inei?” Ua aʻoaʻia i latou e Iesu, ma faapea atu e pau le māfuaaga ua latou saʻilia ai o ia, ina ia toe fafagaina foʻi i latou. Ua ʻaiʻoi atu Iesu iā i latou ina ia ʻaua neʻi galulue mo meaʻai e pala, a o le meaʻai e tumau ai i le ola e faavavau.’ O lea ua latou fesili atu ai iā te ia: “O le ā se mea matou te faia ina ia faia ai galuega a le Atua?”—Ioane 6:25-28.
Atonu o loo latou mafaufau i poloaʻiga o loo i le Tulafono. Peitaʻi ua fetalai Iesu e faatatau i le galuega e sili ona tāua e faapea: “O le galuega lenei a le Atua, ia outou faatuatua i lē ua auina mai e Ia.” E lē o faaalia e tagata le faatuatua iā Iesu e ui i galuega uma ua ia faia. Ua latou mananaʻo e faia e Iesu se faailoga ina ia mafai ai ona latou talitonu iā te ia. Ua latou fesili atu: “O le ā le galuega o e faia? Na aai o matou augātamā i le manai i le toafa, e pei ona tusia, ʻUa ia avatu iā i latou le falaoa mai i le lagi e aai ai.’”—Ioane 6:29-31; Salamo 78:24.
E tusa ai o la latou talosaga mo se faailoga, ua faauaʻi atu e Iesu tagata i le Puna moni o nei vavega ofoofogia uma. Ua fetalai atu o ia: “Ou te fai atu iā te outou, E leʻi avatua e Mose iā te outou le areto mai i le lagi, a ua avatu e loʻu Tamā le areto moni mai i le lagi. Auā o le areto mai i le Atua, o ia lea ua alu ifo mai i le lagi ma foaʻi atu le ola i le lalolagi.” Peitaʻi e latou te lē o malamalama i le uiga o lana fetalaiga. O lea ua latou talosaga atu ai: “Le Alii e, ia e foaʻi mai pea lenā areto iā i matou.” (Ioane 6:32-34) O le ā la le “areto” o loo uiga atu i ai le fetalaiga a Iesu?
Ua fetalai atu Iesu iā i latou: ʻO aʻu o le areto o le ola. O lē e sau iā te aʻu, e lē toe fia ʻai lava o ia, ma o lē e faatuatua mai iā te aʻu, e lē toe fia inu lava o ia. Ua ou fai atu iā te outou, ua outou vāai mai iā te aʻu ae tou te lē talitonu lava. Na ou sau mai i le lagi e fai le finagalo o lē na auina mai aʻu, ae e lē o loʻu loto. O le finagalo lenei o lē na auina mai aʻu, ia lē maʻimau se tasi ua ia foaʻi mai iā te aʻu, ae ou toe faatūina o ia i le aso mulimuli. Auā o le finagalo lenei o loʻu Tamā, o i latou uma e iloa le Atalii ma faatuatua iā te ia, e ao ona maua le ola e faavavau.’—Ioane 6:35-40.
O fetalaiga nei a Iesu ua māfua ai ona feita tagata, ma amata ai ona tomumumu tagata Iutaia. E faapefea ona ia faapea mai o ia “o le areto na alu ifo mai i le lagi”? (Ioane 6:41) I la latou vaai, o ia ua na o se tama a ni mātua faaletagata mai i le aai o Nasareta. Ua latou faapea ane: “Pe e lē o Iesu ea lea o le atalii o Iosefa, o lē ua tatou iloa lona tamā ma lona tinā?”—Ioane 6:42.
Ua tali atu Iesu: “Soia tou te tomumumu. E lē mafai ona sau o se tagata iā te aʻu pe a lē tosina mai o ia e le Tamā o lē na auina mai aʻu; ma ou te toe faatūina o ia i le aso mulimuli. Ua tusia e le ʻau Perofeta, ʻE aʻoaʻoina i latou uma e Ieova.’ O i latou uma ua faalogo ma aʻoaʻoina e le Tamā, e ō mai iā te aʻu. E leai se tagata ua vaai i le Tamā, na o lē ua auina mai e le Atua; o ia lea ua vaai i le Tamā. E moni, e moni, ou te fai atu iā te outou, O lē e talitonu iā te aʻu, e ola o ia e faavavau.”—Ioane 6:43-47; Isaia 54:13.
Ina ua talanoa Iesu ma Nikotemo, na ia taʻua ai le ola e faavavau ma faafesootaʻi atu i le faatuatua i le Atalii o le tagata e ala i le faapea atu: “Ina ia lē fano tagata uma e faatuatua [i le Atalii e toʻatasi o le Atua], a ia maua le ola e faavavau.” (Ioane 3:15, 16) Ae o lea la ua talanoa atu Iesu i se aofia e sili atu ona toʻatele. Ua ia faamatala atu e iai lana matafaioi i lo latou mauaina o le ola e faavavau, lea e lē mafai ona maua mai i se manai po o se isi lava areto i Kalilaia. E faapefea la ona maua le ola e faavavau? Ua toe fetalai atu Iesu: “O aʻu o le areto o le ola.”—Ioane 6:48.
Ua faaauau pea lenei talanoaga e faatatau i le areto mai i le lagi, seʻia oo ina faaiʻuina i se taimi mulimuli ane a o aʻoaʻo atu Iesu i se sunako i Kapanaumi.


text:
Tala o Faamasinoga
LAMALA TUFELE
Ua i luma o le Fa’amasinoga Maualuga se talosaga a le tama’ita’i o Lamala Tufele, lea o lo o tuuaia i moliaga mamafa e lua o le gaoi, iina ia faatulaga se aso o lona fa’amasinoga autu.
Na tu’ua’ia Tufele i lona talaina o se tupe mai i se teugatupe a se tagata i totonu o le Faletupe o Hawaii (BOH), e ala i le fa’aaogaina o le ATM.
O le taeao ananafi na fuafua e faia ai lona ulua’i iloiloga, lea na fa’aulu ai lana talosga mo sona fa’amasinoga autu.
E tupu lenei fa’alavelave ua molia ai Tufele, ae o lo o galue i le faletupe i Fagatogo. O se tagi na faaulu e Paul Ah Mu ma Enesi Enesi i le faletupe e tusa ai ma a la teugatupe o lo o masalomia, o lo o fa’aaoga e se tagata, na alia’e ai lenei mataupu.
Ina ua siaki e leoleo ia masini pu’eata a le BOH i Tafuna, na maua ai le ata o Tufele, a’o ia talaina se tupe mai i le ATM i le 5:42 i le afiafi o le aso 15 o Novema, 2011. Ae o le aso 16 o Tesema, 2011 na toe maua ai lona ata i le masini pu’eata i le ATM i Laufou. O aso ma taimi ia o lo o masalomia na to’esea mai ai tupe mai i teugatupe a i la’ua ua fa’aulu a la tagi.
O lo o tumau pea poloaiga o lo o tatala ai Tufele i tua mai le toese, e faatali ai le aso 22 Oketopa lea ua faatulaga e faataunuu ai lona faamasinoga, peitai afai e oo atu i le aso lea ua i ai se isi mataupu e faataunuuina ai, ona toe faatulaga loa lea o lana faamasinoga e faia i le aso 7 Ianuari 2013.
SASA LE ULU O LE ISI TAMAITAI I LE FAGUPIA
O le tamaitai e 20 tausaga lea na tuuaia e le malo i lona faaaogaina o se fagupia e faaoo ai manu’a i seisi tamaitai, ua molia nei e le malo i le moliaga mamafa o le faaoolima i le tulaga lua, moliaga mama e lua o lona tagofia o le ava malosi ae lei atoa le 21 tausaga, faapea ai ma le faatupu vevesi i nofoaga faitele.
O le tamaitai o Natasha P. Uia lea o lo o taofia i le toese, ua faamoemoe e toe tulai i luma o le faamasinoga i le Aso Tofi o le vaiaso nei, mo le faataunuuina o lana ulua’i iloiloga i luma o le faamasinoga.
I faamaumauga a le faamasinoga o lo o taua ai e faapea, o le aso 21 Iulai na tulai mai ai le faalavelave lenei i Pava’ia’i, ma auina atu ai loa le tamaitai na aafia i le falemai mo togafitiga. O se tamaitai foma’i na ia faafesootaia le ofisa o leoleo e uiga i le faalavelave.
Na ta’ua e le tama’ita’i na a’afia i le ali’i leoleo o William J. Mose, a’o savali atu i luga o le auala i totonu o Pava’ia’i, na faafuase’i ona valaau atu Uia. Na fesiligia o ia e Uia, pe aisea na ia faia ai tala leaga e faatatau ia te ia, peitai na fai i ai le tamaitai na aafia, na te le’i faia ni tala leaga e faatatau ia te ia.
Na faateia le tamaitai na aafia ina ua ta e Uia i se fagupia ma ta’e ai lona ulu, ona ia ta tu’i lea o ona foliga.
Na faailoa e le isi molimau i leoleo lona vaaia o Uia o sasa le ulu o le na aafia i le fagupia, ae na taua e Uia ina ua fesiligia e leoleo, sa faatali lava se’i taunuu atu le na manu’a i ona luma, ona faatoa ia taina lea o lona ulu i le fagupia sa ia u’uina.
E $10,000 le tupe ua faatulaga e le faamasinoga e totogi ona faatoa mafai lea ona tatala Uia i tua, e faatali ai taualumaga o lana mataupu lea ua i luma o le faamasinoga faaitumalo, ae afai e mafai ona tatala o ia i tua, ua faasa ona ia toe taumafai e faafesootai le tamaitai lea na manu’a i lenei faalavelave.
TOLOPO ILOILOGA TAMA 93 TAUSAGA LE MATUA
Ua toe tolopo i le aso 10 o Aokuso le mataupu faasaga i le tama e 93 tausaga le matua lea o lo o tuuaia i lona faia o ni uiga mataga i se alualutoto e 4 tausaga, ina ia maua ai le avanoa o loia e vaavaai i nisi o faamaumauga o lo o umia e le malo e uiga i lenei mataupu.
E le o mafai ona faalauiloa e le Samoa News le suafa o le tama ua molia, ona o puipuiga i le ono mafai ai lea ona iloa le alualutoto o loo aafia i lenei mataupu.
O se talosaga na faaulu e le loia a le ua molia o Sharron Rancourt, e talosagaina ai le malo mo le tuuina atu o isi faamaumauga o loo latou umia e uiga i lenei mataupu, ae ina ua fesiligia e le faamasino sili le loia a le malo o Mitzzie Jessop poo a isi faamaumauga ia o loo talosaga atu ai le itu tete’e, na taua e Jessop, o se ata video, ae mafua ona tuai le tuuina atu i le loia a le itu tete’e, ona o loo taumafai e tuu le ata video tuai lenei i se disc ina ia faa faigofie ai ona matamata i ai.
Ua toe tolopo e le faamasinoga le mataupu a le ua molia ma le tuutuuga, o le a mafai e loia ona vaavaai i le ata video e pei ona taua, ae le’i toe valaauina le mataupu i le aso 10 Aokuso.
O le masina o Fepuari 2012 na tulai mai ai le faalavelave lenei, ina ua ripotia le aafia o se teineititi e 4 tausaga le matua i ni gaioiga faafeusuaiga.
O loo teena pea e le ua molia tuuaiga faasaga ia te ia, ma o loo tumau pea poloaiga o loo tatala ai o ia i tua a’o faagasolo ai lana mataupu


text:
MATAUPU 1
“O le Alofa Lenei i le Atua”
“O le alofa lenei i le Atua, ia tatou tausi i ana poloaʻiga; ma e lē mamafa ana poloaʻiga.”
1, 2. Aiseā e te alofa ai iā Ieova le Atua?
PE E te alofa i le Atua? Pe afai ua uma ona tuuina atu lou ola iā Ieova le Atua, o lau tali la i lenā fesili, o le ioe! O se mea e tatau mo i tatou ona alolofa iā Ieova. E tatou te alolofa i le Atua, auā o la tatou tali atu lea i lona alofa mo i tatou. O le tala lenei a le Tusi Paia: “Ua tatou alolofa auā na muaʻi alofa mai [Ieova] iā i tatou.”
2 O Ieova na muamua faaalia lona alofa iā i tatou. Ua ia saunia le lalolagi matagofie ina ia tatou nonofo ai. Ua ia tausia foʻi o tatou manaʻoga faaletino. (Mataio 5:43-48) Ae e sili atu i lenā, ua ia tausia o tatou manaʻoga faaleagaga. Ua ia tuuina mai iā i tatou lana Afioga le Tusi Paia. E lē gata i lea, ua ia valaaulia i tatou e tatalo atu iā te ia, ma ua ia folafola mai o le a ia faafofoga i a tatou tatalo, ma foaʻi mai lona agaga paia e fesoasoani iā i tatou. (Salamo 65:2; Luka 11:13) A o le sili o na mea uma, na ia auina mai lona Alo pele e fai ma Lē e Togiolaina i tatou, ina ia laveaʻi i tatou mai le agasala ma le oti. Maʻeu le tele o le alofa o Ieova iā i tatou!
3. (a) O le ā le mea e tatau ona tatou faia ina ia tumau ai i le alofa o le Atua? (e) O le ā se fesili tāua e ao ona tatou mafaufau i ai, ma o fea e maua ai le tali?
3 E finagalo Ieova ina ia tatou maua aogā e faavavau mai lona alofa. Ae e faalagolago lava iā i tatou pe tatou te maua aogā pe e leai. Ua timaʻi mai le Afioga a le Atua iā i tatou: “Ia outou faatumau iā te outou i le alofa o le Atua . . . lea e iʻu ai i le ola e faavavau.” (Iuta 21) O le faaupuga “ia outou faatumau iā te outou,” e faaalia ai e tatau ona fai sa tatou gaoioiga ina ia tumau ai i le alofa o le Atua. E tatau ona tatou tali atu i lona alofa i ni auala maʻoti. O se fesili tāua la e tatou te mafaufau i ai, ʻE faapefea ona faaalia loʻu alofa i le Atua?’ E maua le tali i upu a le aposetolo o Ioane: “O le alofa lenei i le Atua, ia tatou tausi i ana poloaʻiga; ma e lē mamafa ana poloaʻiga.” (1 Ioane 5:3) Seʻi o tatou iloiloina totoʻa le uiga o na upu, ona e tatou te mananaʻo e faaali atu i lo tatou Atua le tele o lo tatou alofa iā te ia.
“O LE ALOFA LENEI I LE ATUA”
4, 5. (a) O le ā o loo faasino atu i ai le faaupuga “o le alofa . . . i le Atua”? (e) Ia faamatala pe na faapefea ona amata tuputupu aʻe i lou loto le alofa iā Ieova.
4 O le ā na manatu i ai le aposetolo o Ioane ina ua ia faapea mai “o le alofa . . . i le Atua”? O lenā faaupuga, o loo faasino atu i o tatou faalogona loloto mo le Atua. Pe e te manatua le taimi na amata ai ona tuputupu aʻe i lou loto le alofa iā Ieova?
5 Seʻi manatunatu ifo i le uluaʻi taimi na e aʻoaʻoina ai le upu moni iā Ieova ma lona finagalo, ma amata ona e faatuatua i ai. Na e malamalama ai, e ui ina e fanau mai o se tagata agasala ua vavaeese mai i le Atua, ae na tatala e Ieova le avanoa e ala iā Keriso, ina ia mafai ona e toe maua ai le ola lelei atoatoa na leiloa iā Atamu, ma ulu atu ai i le ola e faavavau. (Mataio 20:28; Roma 5:12, 18) Na amata ai foʻi ona e talisapaia le telē o le faataulaga na faia e Ieova, i le auina mai o lona Alo pele e maliu mo oe. Na faagaeetia ai lou loto, ma e lagona ai le alofa i le Atua o lē e matuā alofa iā te oe.
6. E faapefea ona faatino le alofa moni, ma o le ā le mea na faapogaia oe e fai ona o le alofa i le Atua?
6 Ae peitaʻi, o lenā faalogona ua na o se amataga o le alofa moni iā Ieova. O le alofa, e lē na o se faalogona; e lē na o ni upu foʻi. O le alofa i le Atua e aofia ai mea e sili atu nai lo o le faapea atu, “ou te alofa iā Ieova.” E pei o le faatuatua, ua faaalia le alofa moni e ala i gaoioiga. (Iakopo 2:26) E faatinoina le alofa e ala i galuega e fiafia i ai lē ua tatou alolofa i ai. O lea la, ina ua mauaa i lou loto le alofa iā Ieova, na uunaʻia ai oe e ola i se auala e faafiafia ai lou Tamā o i le lagi. Po o oe o se Molimau ua papatisoina? Afai o lea, o lenei faalogona loloto ma lou faamaoni, na faapogaia ai oe ina ia faia le filifiliga aupito i sili ona tāua i lou olaga. Na e tuuina atu oe lava iā Ieova e faia lona finagalo, ma faailogaina lou tuuina atu e ala i le papatisoga. (Faitau le Roma 14:7, 8.) O le faataunuuina o lenā tautoga tāua iā Ieova, e aofia ai le isi mea ua taʻua e le aposetolo o Ioane.
“IA TATOU TAUSI I ANA POLOAʻIGA”
7. O ā nisi o poloaʻiga a le Atua, ma o le ā e aofia ai i le tausia o na poloaʻiga?
7 Ua faamatala e Ioane le uiga o le alofa i le Atua: “Ia tatou tausi i ana poloaʻiga.” O ā poloaʻiga a le Atua? Ua tuuina mai e Ieova iā i tatou poloaʻiga maʻoti e ala i lana Afioga le Tusi Paia. O se faaaʻoaʻoga, ua ia faasāina amioga e pei o le onā, faitaaga, ifo i tupua, gaoi ma le pepelo. (1 Korinito 5:11; 6:18; 10:14; Efeso 4:28; Kolose 3:9) O le tausia o poloaʻiga a le Atua, e aofia ai le usiusitaʻi i tapulaa manino tau amio a le Tusi Paia.
8, 9. E faapefea ona tatou iloa mea e fiafia i ai Ieova e oo lava i tulaga e lē o iai se tulafono maʻoti o le Tusi Paia? Ia fai se faataʻitaʻiga.
8 Ae ina ia faafiafiaina Ieova, e iai isi mea e tatau ona tatou faia e ese mai i le usiusitaʻi i ana poloaʻiga maʻoti. E lē saisaitia e Ieova i tatou i tulafono e puleaina vala uma o o tatou olaga i aso faisoo. O le mea lea, tatou te ono fetaiaʻi ai ma le tele o tulaga i aso taʻitasi, e lē o iai ni poloaʻiga maʻoti o le Tusi Paia. E faapefea la ona tatou iloa po o ā mea e fiafia i ai Ieova? O loo taʻua manino i le Tusi Paia le finagalo o le Atua. A o tatou suʻesuʻe i le Tusi Paia, tatou te aʻoaʻoina ai mea e fiafia i ai Ieova ma mea e inosia e ia. (Faitau le Salamo 97:10; Faataoto 6:16-19) Tatou te mātauina ai uiga ma gaoioiga e tāua iā te ia. O le tele o lo tatou aʻoaʻoina o uiga ma ala o Ieova, o le a atili taaʻina ai e ona mafaufauga a tatou filifiliga ma gaoioiga. E oo lava i tulaga e lē o iai se tulafono maʻoti o le Tusi Paia, e mafai ona tatou malamalama “po o le ā le finagalo o Ieova.”
9 O se faaaʻoaʻoga, e leai se tulafono maʻoti o le Tusi Paia, e faasā ai ona tatou matamata i ata po o polokalame o le TV e iai sauāga ogaoga ma feusuaʻiga lē mamā. Ae pe e tatou te manaʻomia moni se tulafono maʻoti e faasā ai le matamata i na mea? Ua tatou iloa le silafaga a Ieova i mataupu faapena. Ua taʻu saʻo mai i lana Afioga: “E inosia lava e [Ieova] le tagata e fiafia i le faasauā.” (Salamo 11:5) Ua toe faapea mai foʻi: “E faamasino e le Atua o ē e faitaaga.” (Eperu 13:4) O le manatunatu i na mau o le Tusi Paia, e tatou te malamalama lelei ai i le finagalo o Ieova. O lea la, tatou te filifili e aua neʻi matamata i ata matagā o mea e inosia e le Atua. Tatou te iloa e faafiafia ai Ieova pe a tatou ʻalofia amioga matagā o loo faaauiluma e lenei lalolagi o ni faafiafiaga lelei. *
10, 11. Aiseā e tatou te filifili ai e usiusitaʻi iā Ieova, ma e faapeʻī lo tatou usiusitaʻi iā te ia?
10 O le ā le māfuaaga autū e tatou te tausia ai poloaʻiga a le Atua? Aiseā e tatou te naunau ai e ola i aso faisoo e ōgatusa ma mea ua tatou iloa o le finagalo lea o le Atua? Tatou te lē filifilia lea ala e tau ina ia ʻalofia ai se faasalaga, pe e ʻalofia ai āuga leaga e oo i ē e lē amanaʻia le finagalo o le Atua. (Kalatia 6:7) Peitaʻi, e tatou te manatu i le usiusitaʻi iā Ieova, o se avanoa tāua lea e faaalia ai lo tatou alolofa iā te ia. E pei ona naunau se tamaitiiti ina ia faamalie lona tamā, e faapena foʻi ona tatou naunau ina ia maua le finagalo malie o Ieova. (Salamo 5:12) O ia o lo tatou Tamā, ma e tatou te alolofa iā te ia. E leai se isi mea e tatou te maua ai le fiafiaga sili pe e faamalieina ai foʻi i tatou, nai lo le iloa o loo tatou “maua le finagalo malie o Ieova” i le auala o loo tatou ola ai.
11 O lea la, tatou te lē usiusitaʻi ma le musuā; pe e filifili i mea e usiusitaʻi ai, pe e iai foʻi ni tuutuuga o lo tatou usiusitaʻi. * E tatou te lē filifili e faapea e pau le taimi e usiusitaʻi ai, pe a talafeagai ma i tatou, pe e lē faigatā foʻi mo i tatou. Nai lo lea, tatou te “usiusitaʻi ma o [tatou] loto.” (Roma 6:17) E pei o tatou faalogona o faalogona o le faisalamo i le Tusi Paia, o lē na tusi e faapea: “Ou te fiafia lava i au poloaʻiga ua ou naunau i ai.” (Salamo 119:47) Ioe, tatou te naunau e usiusitaʻi iā Ieova. E tatou te amanaʻia ua ono ma tatau iā Ieova lo tatou usiusitaʻi atoatoa e aunoa ma ni tuutuuga. (Teuteronome 12:32) E tatou te mananaʻo e fetalai Ieova e uiga iā i tatou, e pei o le tala a lana Afioga e uiga iā Noa. Ua faapea mai le Tusi Paia e faatatau i lenā augātamā faatuatua, o lē na faaalia lona alofa i le Atua e ala i lona usiusitaʻi mo le tele o tausaga: “Ua faia e Noa mea uma lava e pei ona poloaʻi mai ai le Atua iā te ia. Ua faapea lava ona ia faia.”
12. E faapefea ona faafiafiaina le finagalo o Ieova i lo tatou usiusitaʻi?
12 O ā faalogona o Ieova i lo tatou usiusitaʻi ma le loto? Ua fai mai le Tusi Paia e tatou te “faafiafia ai [lona] loto.” (Faataoto 27:11) Ae pe e fiafia moni lava le finagalo o le Alii Pule Silisili Ese i le aoao o mea, pe a tatou usiusitaʻi iā te ia? Ioe, ma e iai māfuaaga lelei e fiafia ai o ia! Na faia i tatou e Ieova o ni tagata saʻoloto. O lona uiga e iai lo tatou saʻolotoga e filifili ai; e mafai ona tatou filifili e usiusitaʻi i le Atua, ae e mafai foʻi ona tatou filifili ina ia lē usiusitaʻi iā te ia. (Teuteronome 30:15, 16, 19, 20) Pe afai la e tatou te filifili ma le loto e usiusitaʻi iā Ieova, ma e uunaʻia i tatou e filifili faapena ona o se loto ua tumu i le alofa i le Atua, e tatou te matuā faafiafiaina lo tatou Tamā o i le lagi. (Faataoto 11:20) Ua tatou filifili foʻi le ala e sili ona lelei e ola ai.
“E LĒ MAMAFA ANA POLOAʻIGA”
13, 14. Aiseā e faapea atu ai ʻe lē mamafa poloaʻiga’ a le Atua, ma e faapefea ona faataʻitaʻia lenā mea?
13 Ua faailoa mai e le aposetolo o Ioane iā i tatou se mea e matuā faamāfanafanaina ai, e uiga i mea ua faafinagaloina e Ieova: “E lē mamafa ana poloaʻiga.” * Ua faapenei ona faitauina se isi faaliliuga o le Tusi Paia: “E tatou te lē mafatia i ana poloaʻiga.” (New English Translation) O mea e faafinagaloina e Ieova e lē faigatā naʻuā pe e mamafa foʻi. E lē faigatā ana tulafono, e lē faapea e lē mafai e tagata lē lelei atoatoa ona usiusitaʻi i ai.
14 Seʻi fai se faataʻitaʻiga o lenā mea. Ua talosaga atu se uō mamae iā te oe ina ia fesoasoani iā te ia e siitia atu i se isi nofoaga. E tele ni pusa e tatau ona aveina. O nisi o na pusa e māmā, e mafai e se tagata e toʻatasi ona ave, a o isi pusa e mamafa e manaʻomia ai ni tagata se toʻalua e siiina. E filifili e lau uō pusa e manaʻo e te aveina. Po o le a fai atu e te aveina ni pusa ua ia iloa e mamafa tele mo oe? E leai. E lē manaʻo o ia e te tigāina i le aveina o pusa na o oe. E faapena foʻi lo tatou Atua alofa ma le agalelei, e lē talosaga mai o ia ina ia tatou tausia ni poloaʻiga e matuā faigatā ona faatinoina. (Teuteronome 30:11-14) E lē taitai fai mai o ia ina ia tatou aveina se avega mamafa faapena. E malamalama Ieova i le mea e gata mai ai lo tatou malosi, auā “ua silafia lelei e ia le mea na faia ai i tatou, ua ia manatua o le efuefu lava i tatou.”
15. Aiseā tatou te mautinoa ai e matuā lelei poloaʻiga a Ieova mo i tatou?
15 E lē mamafa poloaʻiga a Ieova, ma e matuā lelei mo i tatou. (Faitau le Isaia 48:17.) O le mea lenā na fai atu ai Mose iā Isaraelu anamua: ʻNa poloaʻi mai Ieova iā i matou ia tausia nei tulafono uma, ia matataʻu foʻi iā Ieova lo tatou Atua mo lo tatou lelei i aso uma, ma ola ai pea e pei ona tatou ola i le asō.’ (Teuteronome 6:24) E mafai foʻi ona tatou mautinoa o lona tuuina mai o ana tulafono iā i tatou, e naunau o ia ina ia lelei ai i tatou, e mo lo tatou lelei e faavavau. O lona faanaunauga moni lenā! O Ieova o le Atua e ona le atamai uma. (Roma 11:33) O lea la, e silafia e ia le mea e sili ona lelei mo i tatou. O Ieova foʻi o le alofa lava ia. (1 Ioane 4:8) O le alofa o lona uiga sili lea, e taaʻina ai mea uma e fetalai ai o ia ma faia. O le faavae lea o poloaʻiga uma ua ia tuuina mai i ana auauna.
16. Aiseā e mafai ai ona tatou mulimuli i se ala usiusitaʻi e ui i taaʻiga a lenei lalolagi amioleaga ma tuʻinanauga o le tino lē lelei atoatoa?
16 E lē faapea ai la o le usiusitaʻi i le Atua o se ala faigofie e mulimuli ai. E tatau ona tatou tau faasaga i taaʻiga a lenei lalolagi amioleaga, o loo “nofo toʻilalo i le pule a lē o loo leaga.” (1 Ioane 5:19) E tatau foʻi ona tatou tauivi ma le tino lē lelei atoatoa, lea ua tatou maʻau ai i le solia o tulafono a le Atua. (Roma 7:21-25) Ae e mafai ona manumalo lo tatou alofa i le Atua. E faamanuia e Ieova i latou e mananaʻo e faamaonia lo latou alofa iā te ia i lo latou usiusitaʻi. E foaʻi mai e ia lona agaga paia “iā i latou e usiusitaʻi iā te ia, o le pule.” (Galuega 5:32) E faatupuina e lenā agaga le fua matagofie iā i tatou, o uiga tāua e mafai ona fesoasoani iā i tatou ina ia mulimuli i se ala usiusitaʻi.
17, 18. (a) O ā mea o le a tatou iloiloina i lenei tusi, ma o le ā e tatau ona teu i o tatou mafaufau a o tatou faia faapea? (e) O le ā le mea o le a talanoaina i le mataupu e sosoo mai?
17 I lenei tusi, o le a tatou iloiloina ai mataupu silisili * ma tapulaa tau amio a Ieova ma le tele o isi faailoaga o lona finagalo. A o tatou iloiloina na mea, e manaʻomia ona tatou manatua le tele o mea tāua. Seʻi o tatou manatua e lē faamalosia e Ieova i tatou e usiusitaʻi i ana tulafono ma mataupu silisili; e finagalo o ia ina ia tatou usiusitaʻi mai i o tatou loto. Aua neʻi galo o loo talosaga mai Ieova ina ia tatou ola i se ala e maua ai le tele o faamanuiaga i le taimi nei, ma oo atu ai i le ola e faavavau i le lumanaʻi. Seʻi manatu i lo tatou usiusitaʻi ma le lotoatoa, o se avanoa tāua lea e faaali ai iā Ieova le tele o lo tatou alofa iā te ia.
18 Ua tuuina mai ma le alofa e Ieova iā i tatou le lotofuatiaifo, ina ia fesoasoani iā i tatou e iloa le saʻo ma le sesē. Ae ina ia avea o se taʻiala maufaatuatuaina, e manaʻomia ona aʻoaʻoina o tatou lotofuatiaifo, e pei o lea o le a talanoaina i le mataupu e sosoo mai.
^ pala. 9 Ia tagaʻi i le Mataupu 6 o lenei tusi i le auala e filifili ai faafiafiaga lelei.
^ pala. 11 E mafai foʻi ona usiusitaʻi ma le musuā agaga leaga. Ina ua faatonuina e Iesu temoni e ō ese mai i ni tagata na uluitinoina, na iʻu ina amanaʻia e temoni le pule a Iesu, ma faapea ona latou usiusitaʻi, e ui e leʻi mananaʻo ai.
^ pala. 13 Ua faaaogā i le Mataio 23:4 lenei upu e faamatala ai “avega mamafa,” o tulafono ma uputuu na faia e le ʻautusiupu ma le ʻau Faresaio, ua latou faaee atu i tagata lautele. O le upu lava lea ua faaliliuina i le “feʻai” i le Galuega 20:29, 30, ma ua faasino atu i tagata sauā ua fulitua i le upu moni, o ē e “faauiga sesē mea” ma taʻitaʻisesēina isi tagata.
^ pala. 17 O le “mataupu silisili” e pei ona faaaogāina i lenei tusi, e faasino atu i “taʻiala,” “o upu moni faavae,” po “o le agaga o se mataupu.”


text:
LDS Media Player (Vitio)
O a ni tulaga manaomia o le polokalama e maimoa ai i anomea o le vitio i le LDS Media Player?
Ua tatau ona uma ona faapipii se tasi o palausa Initoneti ma lomiga o le Flash e faapipii i lau komepiuta.
Manatua: Afai e faaauau pea ona faaletonu lau polokalama o le flash, faamolemole ia tapē le polokalama faakomepiuta o le flash hardware acceleration. E tatau ona taofia e lenei faiga le faaletonu ma mafai ai ona faaauauina le toe taina o le vitio. Faamolemole maimoa i faatonuga i le auala e faia ai lenei mea.
Manatua: O loo i ai ni faaletonu ua matauina i le ituaiga o le Flash 10.1.85.3. Faamolemole toe faafou i le lomiga sili ona fou o le Flash pe afai o e mauaina ni faaletonu i le maimoaina o anomea o le vitio i le LDS Media Player.
O loo matou matauina foi se faafitauli i le iOS 4.3x. A uma ona oomi le faamau e ta ai, faamolemole faatali mo ni nai sekone ao utaina ona tatau lea ona taina. Ao utaina, faamolemole aua nei toe oomiina le faamau ogatotonu e ta ai po o le faamau lea o le a faaali atu i le tulimanu. E faatoa tupu lenei mea i le 4.3x.
Aisea e faaletonu ai pe mamau le vitio i nisi o taimi ao toe taina?
E ono faaletonu pe mamau le vitio i le taimi o toe taina ai pe afai lea e le o lava le saoasaoa o le fesootaiga o le Initoneti po o le lemu tele foi o le masini processor pe ua laitiiti foi le avanoa (memory) o le RAM. E oo lava i peau o fesootaiga (broadband), o le toatele o tagata o loo faaaogaina le Initoneti po o le pisi o fesootaiga e mafai ona motusia ai le taina o vitio po o le toe fefoifoiai pea i mea ua uma ona muai maimoaina.
E mafai faapefea ona ou faasoa atua se sootaga i se vitio patino?
Faaaoga le Shared Video po o filifiliga Get Link mai faamau o le lisiautu o mea faaauau o le masini e ta ai. E mafai ona e kopiina le sootaga ma faapipii i se savali o le imeli po o le itulau uepi.
O le a mea e fai e le “Get Code”?
O le filifiliga Get Code e faatagaina oe e kopi le faailo ua tuu i totonu o le HTML mo se masini e ta ai ma faapipiiina i totonu o lau itulau uepi. E mafai ona e faaaogaina lenei filifiliga e avea ai le LDS Media Player ma vaega o lau itulau uepi.
O loo faaalia mai e le LDS Media Player se lapataiga o faapea mai e manaomia lou faafouina o le Flash Player. E faapefea ona ou faafouina?
O le a faaali atu i le media player se savali e foliga faapenei:
E mafai ona e kiliki i le savali ina ia maua ai lomiga sili ona lata mai o le Flash Player mai le Adobe.
E le o faaalia sao mai le LDS Media Player pe o loo sese le vitio o loo faaali mai. E faapefea ona ou faaleleia lenei mea?
E mafai ona faaali mai e lau palausa uepi se faamatalaga na sefeina (pe tuai). Ina ia faamamaina lau palausa na sefeina ma vaai i lomiga sili ona lata mai i le itulau o loo e i ai, kiliki CTRL + F5 mo le Windows po o le COMMAND + SHIFT + R mo le Mac.
Windows Media Player (Na o le Vitio po o le Otio)
E faaaoga e le LDS.org le Windows Media Player mai le Microsoft e saunia ai sologa o vitio ma otio. Ina ia maimoa pe faalogologo foi i sologa vitio po o otio, e manaomia ona i ai le Windows Media Player i luga o lau masini pe afai e le o i ai.
Ina ia faataitai pe o i ai pe leai foi le Windows Media Player i lau komepiuta, kiliki i le polokalama faataitai o le Windows Media Player. Afai e oso mai se tamai faamalama ma e faalogoina le otio po o le leo, o lena la ua i ai le polokalama. Afai o loo faailoa mai e lau palausa e le o i ai sau polokalama o manaomia e palaka i totonu po o se polokalama fesoasoani, e mafai lava ona e sii maia le Windows Media Player e aunoa ma se totogi.


text:
Tatala aloaia nofoaiga lona 35 a le Fono Faitulafono
O le taeao ananafi na tatala aloaia ai galuega masani a le Fono Faitulafono a Amerika Samoa mo lana nofoaiga lona 35, e ala i se sauniga lotu na faataunu’uina i le Fale Samoa a le Fono Faitulafono, lea fo’i na molimauina e Ta’ita’i o le malo i ona tafa e tolu, faapea ai ta’ita’i fa’aleaganu’u, ma le mamalu lautele o le atunu’u na maua le avanoa latou te molimauina ai lenei fa’amoemoe taua.
O ta’ita’i o le tafatolu o le faigamalo a Amerika Samoa sa i ai i lenei sauniga taua, e aofia ai le afioga i le ali’i Kovana ia Lolo Matalasi Moliga ma le Lutena Kovana ia Lemanu Palepoi Mauga, o le Fa’amasino Sili ia Michael Kruse, ma ta’ita’i o le Fono Faitulafono, le peresetene o le Senate ia Gaoteote Palaie Tofau, ma le Fofoga Fetalai ia Savali Talavou Ale.
Sa fa’apea fo’i ona i ai le Failautusi o le Ofisa o Mataupu Tau Samoa, le afioga i le Maoputasi ia Mauga Tasi Asuega, Kovana o Falelima, fa’apea ai sui o le kapeneta filifilia a le kovana.
E to’a 17 afioga i Senatoa na auai ae to’a 21 afioga i Faipule na mafai ai ona atoa le kalama e fa’atino ai galuega mo le tatala aloaiaina o le ulua’i tauaofiaga a le Fono.
O le susuga i le Faifeau ia Rev. Afalupetoa Uta’i mai le Ekalesia EFKAS i Vatia na taitaia le sauniga, ma viiga o le Atua na lagiina lava e le aufaipese a le Ekalesia.
Na fa’amamafaina e le susuga Rev. Uta’i i le feau fa’aleagaga na tomua ai le sauniga lotu e tatala aloaia ai galuega a le Fono Faitulafono, le feau e fa’atatau i le mana’omia lea e le Atua o le tagata sa ia faia i le paleaiga o ana galuega o le foafoaga, ina ia fo’i atu e tautua o ia ma ofo atu lona soifua e auauna ai i le Atua o le lagi.
“Ua mana’omia e le Atua le tagata soifua sa ia faia ina ia toe fa’afo’i atu le viiga ia te Ia, ma ia auauna atu ia te ia ma le fa’amaoni. Ua mana’omia e le Atua ia Amerika Samoa ma ona ta’ita’i ina ia ola tatalo ma mulimuli i lona finagalo, ma ia tausia meatotino sa ia tuuina mai i le tagata e leoleo ma tausia fa’alelei”, o le saunoaga lea a Rev. Uta’i.
Ina ia tusa ai ma le Fa’avae Toe Teuteu o Amerika Samoa, e pei ona taua e le fofoga o le aso i lana saunoaga, le afioga i le Fofoga Fetalai o le maota o sui ia Savali Talavou Ale, o aso muamua uma e tatala ai le nofoaiga fou a le Fono Faitulafono, e mana’aomia ai le afioga i le Kovana o le malo mo sana saunoaga fa’apitoa, ina ia fa’apupula i le Fono Faitulafono ma le atunu’u atoa tulaga o loo i ai le atina’e aemaise ai o le tamaoaiga o le malo.
Na taua e le afioga i le ali’i Kovana le tele o lu’itau na fetaia’i ma le malo i le tausaga e 2016 ua mavae atu, aemaise lava i le itu tau tupe, ona o le tausaga ua mavae e sosoo ma le tausaga lenei e fesuia’i ai le isi nofoaiga fou.
“Ae ui i le tele o lu’itau na fetaia’i ma le faigamalo i tausaga ua mavae, o le agaga fiafia e fia fa’ailoa atu e le faigamalo, e $1.2 miliona lea ua fa’ailoa mai e le au su’etusi e uliuli ai tusi a le malo mo ana fa’amaumauga i le itu tau tupe i le tausaga tupe ua mavae atu, ma e mafua lea tulaga ona o le galulue soosoo tauau a le vaega fa’amalosi tulafono, aemaise ai le Fono Faitulafono ma le Vaega o Fa’amasinoga”, o le saunoaga lea a le ali’i kovana.
E le gata i le tala fiafia e fa’atatau i le uliuli lea o le tala o le tupe a le faigamalo i le tausaga tupe ua mavae atu, ae na taua fo’i e le ali’i kovana le isi tala fiafia, i le si’itia pea lea i luga o tupe fa’alotoifale o loo mafai ona ao mai e le malo i tausaga tupe ta’itasi.
“Ina ua amata mai le nofoaiga lenei i le 2013, e $90.3 miliona vaega tupe lotoifale sa mafai ona ao mai e le malo, o le tausaga na sosoo ai e 2014, na si’itia ai tupe fa’alotoifale sa mafai ona ao mai i le $98.9 miliona, sosoo ai ma le tausaga e 2015 lea fo’i na toe si’itia ai tupe lotoifale sa mafai e le malo ona ao mai i le aofaiga e $104.4 miliona, ma toe mafai ai fo’i e le malo ona toe ao le isi $104.4 miliona mo le tausaga tupe e 2016 na mavae atu”.
“O ia numera ua aliali mai ai le siisii pea i luga o tupe o loo mafai e le malo ona ao mai, ae o loo maitauina pea fo’i le tele o manaoga o le atunu’u e tatau ona fa’ataunu’uina, lea la o loo galulue fa’atasai ai le Fono Faitulafono ma le Vaega Fa’amalosi Tulafono e fa’atino la latou pito laau”.
I le tulaga o le tamaoaiga o le malo, na taua ai e le ali’i kovana e fa’apea, e 4.3% na pau maualalo ai tulaga o le atina’e o le malo i le 2012, ae ina ua toe faia atu i ai su’esu’ega i le tausaga e 2015, ua maitauina ai le toe si’itia i luga lea tulaga i le 1.1%, ma o se tala fiafia lea mo le atunu’u atoa.
Na fa’afetaia e le afioga i le ali’i Peresetene le saunoaga a le kovana e tusa ai o le tulaga o loo i ai le faigamalo a le atunu’u i le taimi nei, ma ia talosagaina ai ta’ita’i o le malo ina ia fa’agalo fa’aletonu sa tutupu i tausaga ua mavae, ae fotua’i se isi taeao fou mo Amerika Samoa.
“Aua le tuua galuega lelei ona o tagata muimui ma tomumu, aua o i latou ia o loo fa’atusaina i le fale e tutulu ma gaogao e le fia nofo ai se tagata, ae alo maia tatou galulue fa’atasi mo le manuia o Amerika Samoa ma le atunu’u atoa”, o le saunoaga fa’ai’u lea a Gaoteote.


text:
Faamatalaga mo Ofisa ma Maimoaga
E matou te valaaulia ma le faaaloalo oe e maimoa i a matou ofisa ma fale lomitusi. Suʻe nofoaga ma taimi o maimoaga.
Ukraine
Lvivska Street 64
Briukhovychi
79491 LVIV
UKRAINE
+38 032-240-9200
Maimoaga
Aso Gafua i le Aso Faraile
8:00 a.m. i le 10:30 a.m. ma le 1:00 p.m. i le 3:30 p.m.
E 1.5 itula le umi
Vala Mataʻina
E vaavaaia le galuega a le silia ma le 1,700 faapotopotoga o Molimau a Ieova, faapea galuega faugāfale mo Maota mo Sauniga i Ukraine. E faaliliuina lomiga faale-Tusi Paia i le gagana Ukraine.


text:
Faavae suiga ofisa Leoleo i faaletonu tulai mai falepuipui
O nisi o suiga e pei ona toe faia i totonu o le Matagaluega o le Puipuiga o le Saogalemu Lotoifale, sa faavae mai ona o nisi o faaletonu o lo o tulai mai i le toese i Tafuna, tulaga le faamaoni o leoleo i le faatinoina o latou tiute, o amioga e le manatu mamafa ai i le faatinoga o tiute, aemaise ai o le masalomia o le aafia ai ma faiga faasolitulafono.
I se pepa o faamatalaga o lo o sainia ai le suafa o le Komesina o Leoleo, le tofa Tuaolo M. Fruean, lea na tuuina atu i le aso 25 Iulai i vaega taitasi o le Matagaluega o Leoleo, o lo o ia faalauiloa atu ai suiga e pei ona fuafuaina.
Ua ta’ua e Tuaolo i le pepa o faamatalaga, “atonu ua faailoa atu e le Sui Komesina ia Leseiau Laumoli nisi o atugaluga o loo nofo ma a’u, i ni suiga faanatinati e fia faia ina ia foia ai le faafitauli o loo tulai mai i le toese i Tafuna. Ma o ia faafitauli e aofia mataupu e pei o le le faamaoni o leoleo i ona tiute, o amio le kea o leoleo, aemaise ai o tuuaiga i le faia lea o ni amioga faasolitulafono o loo masalomia le aafia ai nisi o leoleo o le falepuipui”.
E lei fa’ama’oti mai e le alii komesina i totonu o lana tusi, faaletonu i le toese i Tafuna, peitai e talitonu le Samoa News, o suiga nei na afua mai ina ua maea se osofaiga sa faatautaia e le Vaega o Leoleo Suesue i le lua vaiaso talu ai i totonu o le toese, ina ua masalomia ni alii pagota o lo o tuli faasalaga, na talepeina le faletupe o Hawaii i Tafuna ma le Pizza Hut, ae maua ai i totonu o le potu o lo o loka ai alii pagota nei nisi o mea e le tatau ona i ai, e pei o ‘flat screen tv’, o ni mea faigaluega, telefoni feavea’i, atoa ai ma ni fagupia Vailima lapopo’a sa fa.
Na faamaonia mai e le Taitai o le Vaega o Leoleo Suesue i le Samoa News, o mea sa latou mauaina i le osofaiga, ua tulai mai ai ni masalosaloga e foliga mai e i ai leoleo o le toese o lo o aafia i gaioiga o lo o faia e pagota.
E le’i saunoa auiliili Comdr. Lavata’i Taase Sagapolutele e uiga i mea sa maua i totonu o le potu o lo o loka ai pagota, ona o lo o faaauau pea a latou suesuega. Ae na ia saunoa, e le o se taimi muamua lea ua osofaia ai e leoleo le toese i Tafuna, ma latou maua i ai mea e le tatau ona i ai i totonu. I nisi o osofaiga muamua, na maua i ai vaega o fualaau faasaina o mariuana.
O suiga la ua faia e aofia ai le tofia o Lt. Ioasa Pese lea o loo faauluulu i ai le polokalame a le MCASP Enforce Unit a le Ofisa o leoleo, ma Lt. Fasi Ta’ase Jr lea sa avea ma Taitai Uati o le vaega a le Patrol Division i le Ofisa Tutotonu a leoleo i Fagatogo, e galulue i le toese i Tafuna, i lalo o le vaavaaiga a le Pule o le Toese, le susuga Lumana’i Maifea.
Ua sui tulaga nei Lt. Fautua Maiava ia Lt. Pese, ae o Lt. Arieta Salanoa, lea na galue i le vaega su’esu’e a leoleo (CID), ua sui tulaga ia Lt. Taase Jr., mo se taimi le tumau.
O nisi o fesuiaiga e aofia ai le aveese mai o le alii leoleo o PSO Hesedth Sopoaga mai le vaega ti’eti’e pasika i le Traffic Division a leoleo, ae tofia e galue i lalo o le va’ava’aiga a Cmdr. Lavata’i Taase Sagapolutele, i le CID.
O le tamaitai leoleo ia Nancy Toloafa lea sa galue i le vaega o le Patrol Division, ua tofia e galue i le vaega a le Traffic Division mo se taimi le tumau.
Saunoa Tuaolo, ua atoatoa lona talitonuga, o suiga ua faia i totonu o le matagaluega atoa o le a fesoasoani ai i le foiaina o le faafitauli o lo o tulai mai i le toese, ma ia maua ai foi le tulaga maualuga o lo o manaomia e le toese i le faatumauina lea o le galulue fegalegalea’i mo le saogalemu o leoleo i le toese a’o maitauina ai le faatupulaia o le faitau aofa’i o pagota ua i ai.
Na faaiu lana tusi i lona faafetaia o le matagaluega atoa uma lava, i tiute o lo o latou faatinoina i aso uma aua le puipuiga o le saogalemu o le atunuu lautele.